Chin Peng Si Pengkhianat Negara

Sejak kematian Chin Peng atau nama sebenarnya Ong Boon Hua pada 16 September 2013 pada usia 89 tahun, wujud perdebatan berkenaan peranannya dalam sejarah. Bagi ramai bekas pegawai kerajaan British dan Malaysia, bekas polis dan tentera, ramai menganggap tokoh kontroversi Parti Komunis Malaya (PKM) itu sebagai pengkhianat dan merupakan punca kepada kematian lebih 11,000 orang semasa tempoh Darurat. Namun, ada pula menganggap tanpa anak jati Sitiawan, Perak itu, Malaysia tidak akan mendapat kemerdekaan yang dijanjikan pihak British pada 31 Ogos 1957. Makanya menurut mereka, dia seharusnya diangkat setaraf dengan Mao Zedong dan Ho Chi Minh.

Untuk berlaku adil kepada kedua-dua pihak, ramai mengakui Chin Peng sebenarnya seorang yang bijak dan ini sudah ditunjukkan semasa penyertaan awalnya dalam parti. Dia menyertai parti semasa usia remaja dan mula mendaki hierarki PKM dengan pantas lebih-lebih selepas 1943.

Pada pertengahan tahun berkenaan, selepas parti mengalami kehilangan besar akibat ramai pemimpin tertinggi ditahan oleh tentera Jepun semasa Perang Dunia Kedua, Chin Peng terpaksa memegang dua peranan iaitu setiausaha parti di Perak dan komander Rejimen Kelima Tentera Rakyat Anti-Jepun Malaya (MPAJA).

Selepas tamat perang, dia mengambil alih peranan sebagai Setiausaha Agung PKM menggantikan Lai Teck pada usia 23 tahun. Ini kerana Lai Teck didedahkan sebagai ejen British dan turut menyeleweng dana parti berkenaan.

Dan ini membawa kepada pembunuhan bekas Setiausaha Agung PKM itu di tangan anggota komunis Thailand pada tahun 1947. Walaupun Chin Peng menafikan penglibatannya dalam pembunuhan berkenaan, ramai mengesyaki pembabitannya dalam pembunuhan Lai Teck.

Dan kerana usianya yang dianggap masih hijau dan tidak berpengalaman dalam kepimpinan, dia melakukan banyak kesilapan serius yang memberi kesan kepada perjuangan PKM itu sendiri.

Kesilapan pertama anak kelahiran Sitiawan itu ialah membuat anggapan populasi luar bandar Cina memberi sokongan penuh kepada parti semasa tempoh Darurat, dia menyangka sokongan tersebut akan berkekalan. Hakikatnya sejak tahun 1948, semasa bermulanya tempoh Darurat, proses pemulihan ekonomi sedang berjalan dan tiada sesiapapun yang berfikiran waras mahu terlibat dalam satu lagi konflik bersenjata yang akan merugikan mereka untuk jangka masa panjang.

Kesilapan kedua Chin Peng ialah tidak menekankan soal pendidikan politik kepada populasi luar bandar Cina. Ini kerana dia menyangka melalui taktik paksaan dan ugutan sudah mencukupi untuk mendapatkan ketaatan kepada PKM. Memandangkan populasi itu dianggap deposit tetap PKM, makanya sebarang bentuk rungutan atau cacian terhadap parti berkenaan bukan dianggap pemikiran yang menyeleweng tetapi dianggap pengkhianatan yang layak dihukum sekeras-kerasnya.

Menurut penulis buku Communism in South East Asia iaitu JH Brimmell, komunis mempunyai definisi yang bersifat elastik berkenaan pengkhianatan dan ini bermakna sesiapa saja tidak terlepas dari dianggap suspek dan duri dalam daging terhadap parti berkenaan.

Atas sebab itulah, PKM tidak teragak-agak menggunakan taktik keganasan yang bukan saja bersifat tidak berperikemanusiaan tetapi juga tidak mengenal siapa mangsa sama ada orang awam, anggota pasukan keselamatan atau pegawai kerajaan. Ada satu insiden di Johor di mana mereka menembak mati seorang penduduk setinggan Cina, menetak sampai mati isterinya dengan parang, membakar pondok kediaman mereka dan mencampakkan anak pasangan berkenaan dalam pondok yang terbakar itu.

Di Perak pula, mereka mengetuk paku pada kepala seorang wanita Cina. Sesiapa saja yang melihat seksaan sebegini pasti akan merasa kecut perut dan ini diakui sendiri gerila komunis yang ditahan atau menyerah diri kepada pihak berkuasa. Malah, berdasarkan satu laporan pada tahun 1952 mendapati modus operandi kekejaman sebegini merupakan satu norma bagi ratusan insiden yang dilaporkan kepada pihak berkuasa.

Kesilapan sebegini yang akhirnya merosakkan terus sokongan rakyat kepada PKM dan ini juga memaksa parti membuat rancangan sandaran iaitu menyediakan parti ke arah penyertaan arena politik untuk mendapatkan kemerdekaan dan melupakan terus impian membina sebuah negara republik. Dan ini membawa kepada Rundingan Baling pada tahun 1955.

Untuk rundingan berkenaan, PKM memilih Chin Peng, Chen Tian dan Rashid Maidin sebagai wakil sementara pihak kerajaan memilih Tunku Abdul Rahman, Tan Cheng Lock dan David Marshall. Kita semua tahu rundingan tersebut berakhir tanpa sebarang konsensus dicapai tapi ada satu perkara tidak diketahui umum antara Marshall dengan dia. Bila Ketua Menteri Singapura itu bertanya apa sebab perjuangan Chin Peng, dia hanya menjawab demi maruah manusia.

Ini menyebabkan Marshall memberi komen pedas keganasan untuk meraih sokongan rakyat untuk mengikut ideologi yang tidak dimahukan mereka sama sekali tidak sesuai dengan alasan demi maruah yang dinyatakan orang kuat PKM itu. Menyedari dirinya sudah terperangkap dengan alasan sebegitu, Chin Peng memberi komen mereka mempunyai pandangan berbeza dan dia tidak mahu berbalah berkenaan itu.

Selepas negara mencapai kemerdekaan, Chin Peng masih tidak mahu melupakan impian membina sebuah negara republik. Dan ini mendorong kepada pemberontakan kedua komunis hasil pengaruh rakan-rakan parti dari Vietnam dan China pada tahun 1968. Ini kerana pada mereka, Malaysia dianggap tempat sesuai untuk satu lagi revolusi bersenjata dilaksanakan.

Jika dahulu, perang mereka ialah memerangi penjajahan British tetapi untuk fasa kedua pemberontakan, mereka memerangi kelompok yang dianggap menyokong cita-cita imperialis British dan kapitalis. Dan ini termasuklah orang Cina termasuk anggota polis dari bangsa berkenaan yang dianggap pengkhianat oleh PKM. Ini kerana mereka bergadai nyawa dengan menyusup masuk ke dalam kumpulan gerila dan menyamar sebagai anggota komunis.

Sesetengah operasi ini turut dilakukan oleh bekas gerila komunis yang berjaya dipulihkan, sukarela menyertai Cawangan Khas dan kembali menyusup ke hutan untuk memujuk rakan-rakan mereka keluar dan meletakkan senjata. Ini berdasarkan satu artikel The Patriot tidak lama dahulu.

Dan ini menyebabkan PKM melakukan pelbagai operasi ganas seperti serangan hendap, serangan bom dan pembunuhan. Apa yang dilakukan mereka ini seolah-olah mengulangi semula kesilapan Chin Peng semasa pemberontakan pertama era Darurat.

Antara tahun 1974 hingga 1978 misalnya, sekurang-kurangnya 23 pegawai Cawangan Khas (SB) berbangsa Cina mati ditembak anggota PKM. Dan pada satu ketika, seorang kerani Cina yang ditempatkan di SB Kuala Lumpur ditembak mati semasa dalam perjalanan pulang ke rumah kerana disangka anggota SB.

PKM bukan saja mensasarkan anggota keselamatan, malah tidak teragak-agak mensasarkan pemberi maklumat dan orang awam terutama orang Cina. Malah, ada satu insiden menyayat hati di mana isteri kepada seorang pegawai SB yang sarat mengandung mati ditembak anggota PKM semasa bersama suaminya keluar dari sebuah restoran di Jalan Imbi.

Pembunuhan ini dilakukan oleh pasukan pembunuh bergerak PKM dan mereka juga bertanggungjawab dalam beberapa siri pembunuhan berprofil tinggi. Perak misalnya menyaksikan Ketua Polis Perak, Tan Sri Koo Chong Kong mati dibunuh dua anggota komunis yang menyamar sebagai pelajar sekolah berhampiran Sekolah Anderson. Kumpulan ini juga cuba membunuh Pesuruhjaya Polis Singapura, Tan Sri Tan Teik Khim sebelum sambutan Tahun Baru Cina pada tahun 1976 tetapi cubaan tersebut gagal dan anggotanya ditahan polis.

Kesilapan Chin Peng ini diambil kesempatan oleh pihak kerajaan melalui pendekatan psikologi yang dibawa dua tokoh iaitu mendiang Tan Sri Too Chee Chew dan mendiang Tan Sri Yuen Yuet Leng. Pendekatan psikologi yang digunakan kedua-duanya mendorong ramai anggota komunis keluar dari hutan dan meletakkan senjata, di mana mereka menyalahkan keadaan dalam hutan dan layanan buruk yand diterima sebagai punca mereka keluar. Dan bagi PKM, ini satu perkembangan yang merbahaya.

Maka tidak hairanlah mengapa PKM yang berang dengan taktik ini cuba menculik anak perempuan Tan Sri Yuen hingga memaksa beliau menghantarnya ke Britain demi menjaga keselamatannya. Kehebatan Tan Sri Too atau lebih dikenali sebagai C.C. Too dalam perang psikologi terhadap PKM mendorong rakan baiknya, Lim Cheng Leng yang menulis buku biografinya berkata, “C.C. Too boleh membaca fikiran komunis seperti seorang komunis.”

PKM juga tidak teragak-agak meneruskan polisi menyerang dan membunuh sasaran berprofil tinggi. Selain Tan Sri Yuen di mana beliau hampir dibunuh pada tahun 1951 semasa era Darurat dan pembunuhan Tan Sri Koo, PKM juga turut bertanggungjawab membunuh Ketua Polis Negara, Allahyarham Tan Sri Abdul Rahman Hashim dan tiga kali melancarkan cubaan bunuh ke atas Allahyarham Jeneral Tan Sri Ibrahim Ismail.

Malah, ramai tidak tahu pada tahun 1975, PKM juga melancarkan serangan ke atas Tugu Negara dengan mengebom kawasan berkenaan. Tetapi semua itu gagal memberi sebarang makna kepada perjuangan Chin Peng. Akhirnya, PKM mengakhiri pemberontakan dengan memeterai perjanjian damai dengan kerajaan Malaysia pada tahun 1989.

Bagaimanapun, itu tidak bermakna api revolusi yang tertanam dalam bekas Setiausaha Agung PKM itu sudah berakhir. Buktinya ialah pertemuan antara Profesor Madya Kumar Ramakrishnan dengan dia di London pada tahun 1998. Profesor Kumar ketika itu sedang membuat satu tesis berkenaan zaman Darurat. Beliau bersama tiga orang profesor sejarah dan seorang penerbit British Broadcasting Council (BBC) bertemu dengan Chin Peng untuk satu dokumentari khas berkenaan zaman itu.

Dalam pertemuan selama tiga jam itu, Profesor Kumar menyifatkan dia masih lagi seorang fanatik yang enggan berputus asa memenuhi agendanya. Beliau masih ingat bagaimana Chin Peng memberitahu krisis kewangan yang melanda Asia terutama Asia Tenggara sebenarnya memberi peluang kepada PKM untuk kembali berkumpul dan membina semula kekuatan.

Maka tidak hairanlah mengapa Profesor Kumar teringat ejekan yang dikeluarkan mendiang C.C. Too kepada kelompok komunis. Beliau berkata, “Mereka merupakan sekumpulan manusia yang mendapat pendidikan rendah, besar kepala dan gila kuasa yang cuba mengambilalih negara ini.”

Dan ini juga mendorong kepada beberapa kesimpulan. Pertama, PKM gagal dalam perjuangan mereka semasa Darurat dan tempoh kedua pemberontakan kerana gagal mendapat sokongan majoriti Melayu, tiada sokongan Parti Komunis China (CCP) tidak seperti Vietcong, tiada peralatan wayarles dan gagal menguruskan organisasi mereka dengan baik. Selain itu, kecekapan pihak berkuasa terutama semasa era Darurat dari segi perisikan dan perang psikologi yang menyebabkan organisasi itu lumpuh dan gagal memberi tekanan kepada pihak berkuasa pada akhirnya.

Jika benarlah dakwaan Chin Peng bahawa perjuangan PKM itu sebenarnya mempercepatkan lagi proses kemerdekaan, maka itu merupakan satu dakwaan yang bersifat dangkal. Ini kerana pencapaian yang dicapai parti-parti politik Tanah Melayu terutama Pertubuhan Kebangsaan Melayu Bersatu (UMNO) melebihi apa yang cuba dicapai PKM melalui perang gerila mereka.

Selain itu, pendekatan ganas mereka dan pendedahan wujud diskriminasi terhadap orang Melayu terutama dalam PKM sendiri makin membuatkan mereka tawar hati dengan PKM, sekaligus mendorong mereka menyokong perjuangan meraih kemerdekaan melalui jalan rundingan dan bukan konflik bersenjata.

Bagi Profesor Kumar sendiri, dakwaan Chin Peng berkenaan peranan PKM untuk kemerdekaan sudah rosak sejak dari awal lagi. Ini kerana ia dipengaruhi pertama, strategi Britain yang bergabung dengan negara-negara blok Barat diketuai Amerika Syarikat dalam Perang Dingin.

Walaupun Perang Dingin sedang berlangsung, itu tidak menghalang para penjajah terutama Britain meneruskan dasar dekolonisasi termasuk memberi kemerdekaan kepada tanah-tanah jajahan mereka termasuk Tanah Melayu. Kedua, hujah David Marshall seperti dinyatakan di atas. Jika benarlah dakwaan Chin Peng bahawa dia berlawan demi maruah manusia, maka matlamatnya itu mestilah bersesuaian dengan kaedah yang digunakan. Rekod sejarah jelas menunjukkan apa yang berlaku sebaliknya.

Profesor Kumar turut menambah walaupun Chin Peng memang seorang pemimpin berkaliber dan bijak tetapi dia juga seorang fanatik dengan agendanya itu. Kepercayaan sebegini yang akhirnya membawa kepada pelbagai serangan pengganas yang berlaku di seluruh dunia tanpa mengira agama, bangsa atau negara. Maka, adalah elok untuk dinyatakan di sini Chin Peng memang seorang fanatik. Tetapi dirinya dan PKM diangkat sebagai wira negara sehingga dicadangkan patut diabadikan dalam buku teks sejarah negara? Tidak patut sama sekali.

RUJUKAN:


Teleskop NASA Dedah Keadaan Alam Semesta 13 Bilion Tahun Yang Lalu

Setelah berjaya mendarat di Bulan, pihak NASA mengatur semula strategi aeroangkasa – kali ini tanpa belenggu geopolitik global. Mereka tidak lagi berlumba dengan pihak Soviet yang sudah jauh ketinggalan pada masa itu. Peluang ini membuka jendela baharu dalam kajian astronomi, sampai naiknya Teleskop Angkasa Hubble (HST) untuk mengambil gambar keadaan angkasa. Hari ini, HST sudah mengambil lebih daripada sejuta gambar. Melalui pancaindera HST, kita berjaya melihat macam-macam:

Banyak benda baharu dikaji saintis dengan bantuan HST. Bayangkan – NASA bergerak begitu jauh sampai sudah tidak peduli suara sumbang yang sampai hari ini merepek pasal hal bendera berkibar untuk menafikan kebenaran pendaratan Bulan. Namun sama seperti semua peranti di Bumi, teknologi HST juga ada had. Ada banyak galaksi kini berada di luar capaian HST – terlalu jauh kerana alam semesta yang mengembang (Davis, 2022).

Kena faham perspektif terlebih dahulu. HST mula dibina NASA sekitar tahun 1970-an, dengan bantuan daripada Agensi Angkasa Eropah (ESA). Namun ada macam-macam halangan yang melewatkan pelancaran sampai tahun 1990. Enam tahun selepas pelancaran, NASA merancang “Next Generation Space Telescope”. Macam biasa – ada maca-macam halangan sampai perlu memorandum of understanding (MOU) baharu antara NASA dan ESA pada tahun 2007. Masuk 2016, barulah Teleskop Angkasa James Webb (JWST). Itu pun dilancar lima tahun kemudian.

Jadi JWST mempunyai kelengkapan teknologi yang berdekad lebih maju untuk dibandingkan dengan HST. JWST menggunakan teknologi inframerah. HST menggunakan teknologi ultraviolet. Jadi saintis NASA sekarang menggunakan kedua-dua teleskop untuk mencapai matlamat misi. Dan baru-baru ini, kita dapat bandingkan betapa majunya JWST.

Gambar Pertama Daripada JWST

Seperti yang dirancang, Teleskop Angkasa James Webb berjaya menghantar gambar dalam tempoh enam bulan selepas pelancaran. Gambar pertama sudahpun sampai ke pejabat Joe Biden sebelum diudarakan untuk tatapan umum. Berikut adalah gambar diambil JWST:

Betapa luasnya alam semesta, berpinar-pinar pula dengan kerdipan bintang dan nyalaan galaksi. Gambar ini memang nampak ‘biasa-biasa’ saja. Tetapi cuba bandingkan pula dengan gambar diambil Teleskop Angkasa Hubble:

Lokasi lebih kurang sama. Sasaran pun sama. Perbandingan ini menunjukkan kemajuan JWST. Galaksi dan bintang tidak kelihatan HST boleh nampak kalau guna JWST. Dan ini baru gambar pertama… entah apa lagi JWST boleh ‘korek’ di alam angkasa yang masih banyak belum dipelajari saintis. Dan untuk pengetahuan semua, JWST asalnya ambil gambar-gambar dalam bentuk inframerah selama 12.5 jam. Semua gambar kemudian diproses menjadi bentuk boleh dilihat mata kasar. Kira gambar JWST ini bukan sama sekali suntingan atau lukisan (rendition). Ia memang keadaan angkasa sebenar.

Capaian JWST pula amat menakjubkan. Semua kena faham macam mana cahaya angkasa dikaji. Alam angkasa disempurnakan selepas Big Bang sekitar 13.8 bilion tahun yang lalu. Letupan ini jangan sesekali dianggap “satu kejadian”. Saintis berpendapat Big Bang bukan permulaan alam angkasa, hanya penyempurnaan yang masih diteruskan sampai masa akan datang (Siegel, 2020).

Konsep Big Bang masih terpakai pada bintang. Ambil contoh bintang Alpha Centauri yang terletak 41.3 trilion kilometer jauh. Cahaya bintang ini masih boleh sampai sini – tetapi mengambil masa 4 tahun 4 bulan. Sebab itulah jarak Alpha Centauri dengan Bumi dikatakan 4.367 tahun cahaya. Kerana cahaya mengambil masa 4.367 tahun (4 tahun 4 bulan) untuk sampai sini.

Kalau angkasa hanya ada Alpha Centauri, kita akan nampak sebutir bintang saja yang melambai ke arah Bumi. Namun jumlah bintang di angkasa tidak terhitung. 5,000 boleh dilihat dengan mata kasar. Entah berapa banyak JWST boleh cerap. Kerana gambar dihantar JWST adalah gambar lambaian-lambaian bintang sejauh 13 bilion tahun… sangat hampir dengan titik pertama pencetusan alam angkasa (Milman & Sample, 2022).

Akhbar The Guardian ada layarkan gambar diambil HST dan JWST. Anda boleh tarik tolak cursor untuk bandingkan lebih jelas. Layari di sini: https://www.theguardian.com/science/2022/jul/11/nasa-james-webb-telescope-ancient-galaxy-images

RUJUKAN:

Davis, J. (2022, Julai 11). JWST versus Hubble: How are they different? Planetary.

Milman, O., & Sample, I. (2022, Julai 12). First images from NASA’s James Webb space telescope reveal ancient galaxies. The Guardian.

Siegel, E. (2020, September 17). If the Big Bang wasn’t the beginning, what was it? Forbes.


Korea Yang Bersatu Di Winter Olympic

Sebagai seorang “Koreanophile”, tipulah kalau kata tak terharu melihat kontinjen Korea Utara dan Korea Selatan berarak secara bersama-sama ketika Acara Perasmian Sukan Olimpik Musim Sejuk di Pyeongchang, Korea Selatan semalam. Bendera yang dibawa ialah 통일기 (“Tongilgi”) atau Bendera Penyatuan (“Unification Flag”) yang menunjukkan peta Semenanjung Korea yang bersatu tanpa perpecahan.

Tongilgi sudah diguna sejak tahun 1991 (tahun tamatnya Perang Dingin) sebagai simbol kehendak kedua-dua Korea Utara dan Korea Selatan untuk kembali bersatu. Ia hanya pernah diguna 2 kali sahaja di Sukan Olimpik iaitu pada Olimpik Sydney 2000 dan Olimpik Athens 2004, ketika zaman “Sunshine Policy”.

“Sunshine Policy” diperkenalkan oleh Presiden Kim Daejung pada tahun 1998, 20 tahun yang lalu. Sebagai seorang yang berfahaman ideologi kiri (sosialisme dan demokrasi sosial), Kim lebih cenderung untuk berdamai dan berdialog dengan Korea Utara, berbanding dengan parti kanan yang lebih bersikap keras. Dasar Sunshine Policy mengandungi bantuan dan kerjasama ekonomi yang bertujuan untuk membina kepercayaan antara dua Korea dan membantu Korea Utara merapatkan jurang pembangunan sebagai persediaan bersatu kembali dengan Korea Selatan.

Sunshine Policy diteruskan oleh Roh Moo-hyun (2003-2008) tapi ditamatkan oleh Lee Myung-bak (2008-2013) yang berasal dari parti kanan dan konservatif. Alasannya ialah Korea Selatan tidak harus “memanjakan” Korea Utara lagi kerana Korea Utara telah mengkhianati Korea Selatan dengan menguji senjata nuklear pada 2006. Sikap dingin Korea Selatan di bawah rejim konservatif Lee dan Park Geun-hye (2013-2017) dibalas oleh Kim Jong-un (pemimpin Korea Utara sejak tahun 2011) dengan provokasi. Keadaan Semenanjung Korea berada dalam keadaan paling tegang semenjak Perang Korea (1950-1953).

Sejak Moon Jae-in (“protege” Roh Moo-hyun) mengambil alih jawatan presiden Korea Selatan, beliau cuba “reverse” dasar konservatif untuk meredakan ketegangan. Kim Jong-un juga nampak peluang untuk mengeluarkan Korea Utara daripada isolasi (akibat dipulau oleh kuasa-kuasa besar termasuk China). Jadi pada waktu kritikal ini, orang Korea telah bergabung untuk menyelamatkan satu sama lain. Walaupun agak sukar untuk Sunshine Policy diadakan kembali, namun mereka telah menunjukkan solidariti sebagai satu bangsa (민족 – “minjok”).

Tak banyak bangsa di dunia seperti bangsa Korea. Boleh dikatakan mereka adalah satu-satunya bangsa yang mempunyai sejarah penyatuan selama 1,000 tahun tanpa putus. Peta yang dicetak pada Tongilgi menunjukkan sempadan Korea yang hampir tidak berubah sejak tahun 918, tahun terdirinya Dinasti Goryeo (disitu datangnya nama “Korea”).

Ketika itu, negara-negara seperti England, Perancis, Jerman, Rusia semua belum wujud lagi. China berpecah kepada 11 negeri (“Five Dynasties and Ten Kingdoms”). Hokkaido dan Okinawa belum jadi sebahagian daripada Jepun, dan Jepun mengalami perpecahan ketika zaman Sengoku (1467-1603). Korea hanya berpecah pada tahun 1950 dan berperang sesama diri akibat hasutan Amerika dan Soviet yang masing-masing menjadikan Korea Selatan dan Korea Utara sebagai proksi.

Tapi bukan semua minat dengan idea penyatuan semula Korea. China, US, Rusia melihat dengan skeptikal. Yang paling cepat melompat ialah Jepun. Secara tersurat, Jepun membantah kemasukan Liancourt Rocks (“Takeshima” dalam Bahasa Jepun atau “Dokdo” dalam Bahasa Korea) dalam peta “Korea Bersatu”. Namun secara tersirat, Jepun sentiasa melihat Korea sebagai “dagger pointed at the heart of Japan”. Jepun tidak mahu melihat Korea membangkit dan mengancam kedudukan Jepun. Jadi dasar Jepun terhadap Korea adalah samada menguasainya seperti dari tahun 1910-1945 atau “pecah dan perintah”.

Malah orang Korea terutamanya generasi muda pun mula menentang idea penyatuan, atas faktor ekonomi. Mereka takut orang Utara akan merampas peluang pekerjaan mereka nanti. Penyatuan semula Korea bukan lagi satu idea yang dianggap popular atau praktikal, berbanding 20 tahun yang lalu.

Adakah Korea akan kembali bersatu satu hari nanti? Atau mereka akan kekal sebagai dua buah negara bangsa yang berasingan? Ia bergantung pada orang Korea sendiri, samada mereka mampu mencipta “miracle” (기적 – “gijeok”) geopolitik sebagaimana mereka mencipta “miracle” ekonomi.


Sejarawan Dapat Jejak Semula Laluan Penghijrahan Rasulullah S.A.W

Pada Isnin lepas, sekumpulan sejarawan, penyelidik dan aktivis alam sekitar berjaya menamatkan satu perjalanan epik yang bermula seminggu sebelumnya. Mereka menjejak semula laluan yang digunakan Rasulullah s.a.w dan Abu Bakar as-Siddiq r.a semasa berhijrah dari kota Makkah ke Yathrib (Madinah) termasuk menggunakan metodologi perjalanan mereka.

Kumpulan yang terdiri daripada sejarawan Abdulhafaiz Al-Graiqri, arkitek dan perancang bandar Amro Darwish, penyelidik Dr. Samir Barqah dan aktivis alam sekitar Hassan Abdulshakoor memulakan perjalanan mereka di Gua Tsur. Di gua inilah, Rasulullah s.a.w dan Abu Bakar bersembunyi selama beberapa hari bagi mengelak dikesan kumpulan penjejak musyrikin Quraisy sebelum meneruskan perjalanan ke Yathrib.

Malah, peristiwa ini turut diabadikan dalam al-Quranul Karim. Firman-Nya dalam ayat 40, Surah al-Taubah mafhumnya, “Kalau kamu tidak menolongnya (Nabi Muhammad) maka sesungguhnya Allah telahpun menolongnya, iaitu ketika kaum kafir (di Makkah) mengeluarkannya (dari negeri Makkah) sedang dia salah seorang dari dua sahabat semasa mereka berlindung di dalam gua, ketika ia berkata kepada sahabatnya:

“Janganlah engkau berdukacita, sesungguhnya Allah bersama kita.” Maka Allah menurunkan semangat tenang tenteram kepada (Nabi Muhammad) dan menguatkannya dengan bantuan tentera (malaikat yang kamu tidak melihatnya. Dan Allah menjadikan seruan (syirik) orang-orang kafir terkebawah (kalah dengan sehina-hinanya), dan Kalimah Allah (Islam) ialah yang tertinggi selama-lamanya kerana Allah Maha Kuasa, lagi Maha Bijaksana.” (Mubarakpuri, 2020)

Perjalanan kumpulan ini merangkumi jarak 500 km termasuk ekspedisi lapangan seperti bermalam di padang pasir sambil berdepan pelbagai faktor yang mencabar. Bagi Al-Graiqri, perjalanan ini merupakan kemuncak kepada semua kajian, ekspedisi lapangan, pengumpulan data termasuk koordinat GPS dan GIS serta pengiraan jarak yang dibuat selama ini.

Selain mengikut data yang dikumpul, ekspedisi ini turut mendapatkan khidmat nasihat penduduk kabilah tempatan yang menetap sekitar lembah berkenaan. Ini membolehkan mereka mengagak laluan mana yang digunakan Rasulullah s.a.w dan Abu Bakar semasa berhijrah ke Yathrib. Seperti perjalanan hijrah yang berlaku lebih 1,400 tahun yang lalu, ekspedisi ini juga mencabar fizikal dan mental ahli ekspedisi.

Memandangkan mereka ingin mengikut jejak langkah penghijrahan baginda, maka mereka perlu berjalan dan menaiki haiwan tunggangan seperti unta untuk melengkapkan ekspedisi. Begitupun, pada dua hari pertama perjalanan, perjalanan mereka digugat oleh ribut pasir sekaligus berpotensi menjejaskan jadual perjalanan mereka.

Ini menyebabkan sesetengah ahli ekspedisi terpaksa menaiki kereta pacuan empat roda untuk meneruskan perjalanan. Tetapi bagi Darwish, pengalaman yang dilalui mereka pada akhirnya amat berbaloi. Malah, dia merasakan ekspedisi kali ini amat signifikan dari segi sejarah termasuk pengesahan laluan yang dilalui mereka merupakan laluan hijrah baginda ke Yathrib.

Semasa peristiwa hijrah ke Yathrib, cabaran yang dihadapi Rasulullah s.a.w dan Abu Bakar pula berbeza. Cabaran mereka ialah berusaha mengelak perjalanan mereka dikesan oleh penjejak-penjejak musyrikin Quraisy. Ini mendorong mereka berehat di siang hari dan berjalan pada waktu malam.

Tetapi laluan perjalanan mereka dapat dihidu oleh seorang penjejak Bani Kinanah bernama Suraqah bin Malik. Bagaimanapun, usaha Suraqah tidak berhasil kerana setiap kali kudanya berjaya menghampiri mereka, beliau tersungkur dari kudanya. Bukan sekali, ya tetapi tiga kali!

Menganggap ini sebagai satu tanda kenabian Rasulullah s.a.w, Suraqah berjanji akan menghalang mana-mana penjejak dari menjejaki mereka. Dan beliau memenuhi janjinya dengan memberitahu mana-mana kumpulan pengejar bahawa kelibat Rasulullah s.a.w dan Abu Bakar r.a tidak pernah kelihatan. Sejak itu, perjalanan mereka berjalan lancar sehingga tiba di Yathrib. (Mubarakpuri, 2020)

Dokumentasi perjalanan ekspedisi kini menjadi bahan pameran bertajuk Dokumentasi Laluan Penghijrahan Rasulullah di Jeddah. Menerusi pameran ini, model-model dan imej-imej digunakan sebagai alat penerangan visual laluan yang digunakan Rasulullah s.a.w semasa berhijrah ke Madinah. Bagi Darwish, mendokumentasi perjalanan dan mengalami sendiri perjalanan hijrah merupakan satu impian mereka yang kini tercapai.

RUJUKAN

Arab News. (2021). Saudi team documents Prophet Muhammad’s migration to Madinah.

Mubarakpuri, S.R. (2020). The Sealed Nectar (Ar-Raheeq Al-Makhtum): Biography of the Noble Prophet Muhammad -Peace Be Upon Him-. Darussalam.


20 Hari Yang Menjulang Yuri Gagarin

Amerika Syarikat dan Kesatuan Soviet mempunyai ego masing-masing yang enggan kalah sesama sendiri.

Selepas P3rang Dunia Kedua, mereka bersaing dengan begitu sengit sampai apa-apa saja dalam negara mereka mesti lebih baik.

Meskipun dengan kemajuan semasa, Amerika Syarikat boleh menggeletar dalam ketakutan selepas Soviet melancarkan Sputnik-1 pada 4 Oktober 1957.

Memang betul Amerika Syarikat lebih maju dalam teknologi nuklear. Tetapi antara tahun 1955 hingga 1961, Soviet terbukti menghasilkan jauh lebih ramai saintis berbanding musuh ketat mereka.

Jadi apabila Sputnik-1 berjaya menyentuh ruangan angkasa, Amerika pun sangka Soviet lebih maju.

Terus mereka berasa tidak selamat, dan Presiden Dwight Eisenhower pun banyak melabur dalan pendidikan dan penyelidikan (Kay, 2013).

Kejayaan Sputnik-1 telah melancarkan perlumbaan angkasa antara Amerika dan Soviet.

Malah setahun kemudian, Amerika melengkapkan diri mereka dengan agensi NASA yang diamanahkan sebuah projek besar. NASA perlu melancarkan seorang manusia ke orbit yang mesti didaratkan dengan selamat (Swenson, 1966).

Dalam kalangan 508 juruterbang, NASA memilih 110 orang yang layak dari segi usia (bawah 40 tahun), pendidikan tinggi (ijazah sarjana sekurang-kurangnya) dan ketinggian (kurang daripada 1.8 meter).

Calon 110 orang ini dipecahkan kepada tiga kumpulan mengikut kelayakan masing-masing.

Kumpulan pertama mempunyai 35 ahli. Di kalangan mereka ialah Alan Shepard yang akhirnya dipilih pada 1 April 1959.

Namun kedudukan Shepard tidak terjamin kerana NASA mempunyai hak untuk menukar pilihan bila-bila masa. Ini kerana persaing rapatnya iaitu John Glenn. Shepard berusaha untuk menyaingi John Glenn, berhenti merokok dan berjoging setiap pagi (tetapi masih meminum minuman keras dan berz1na).

Semasa latihan, Shepard melakukan 120 simulasi penerbangan. Tetapi tarikh penerbangan Shepard kerap ditunda daripada asalnya 26 April 1960 ke 5 Disember.

Kemudian misi Shepard ditunda lima kali sehinggalah tarikh akhir iaitu 5 Mei 1961.

Sementara itu di Rusia, seorang pemuda tampan telah dipilih untuk menjulang panji merah di langit. Yuri Gagarin telah melengkapkan Program Vostok sampai pesaing-pesaingnya pun dengan rela berundur diri (Siddiqi, 2000).

Dan akhirnya pada 12 April 1961, Gagarin membuat rekod dunia sebagai manusia pertama di angkasa dan orbit.

Sekali lagi Krisis Sputnik-1 berlaku di Amerika Syarikat. Apabila diberitahu, Shephard mengetuk meja dengan begitu kuat sampai pegawai NASA menyangka tangannya patah.

Daripada status “manusia pertama”, Shepard perlu menelan hakikat bahawa beliau akan jadi “rakyat Amerika pertama” untuk ke angkasa.

Shephard tidak mendapat menandingi pencapaian Gagarin pun. Freedom 7 dibina dengan saiz tiga kali ganda lebih kecil daripada Vostok.

Gagarin berada di orbit selama 108 minit, manakala Shepard pula hanya 15 minit sebelum turun ke laut. Tetapi penerbangan Gagarin semuanya automatik. Manakala Shepard dibenarkan mengemudi Freedom 7.

Malah pelancaran Shepard pun bermasalah juga. Beliau memang dijadualkan untuk ke orbit selama 15 minit sahaja. Jadi baju angkasa dipakainya tidak dibina untuk mengeluarkan n4jis.

Tetapi pelancaran Freedom 7 ditangguhkan selama lapan jam, sampai Shepard terpaksa kencing dalam baju angkasanya.

Air kencingnya telah merosakkan pengimbas kesihatan, bermakna NASA tidak dapat memantau keadaan Shepard semasa penerbangan.

Hanya selepas misi Freedom 7 barulah NASA memasangkan kelengkapan n4jis supaya perkara ini tidak berulang.

Sama seperti Gagarin, Shepard juga dijulang sebagai wira negara dengan perarakan besar di Washington, New York dan Los Angeles.

Tetapi hakikatnya, Shepard boleh menjadi manusia pertama di angkasa… cuma pelancarannya ditunda terlalu kerap yang akhirnya memberi laluan kepada Soviet.

RUJUKAN:

Kay, S.(2013). America’s Sputnik Moments. Survival. 55 (2).

Siddiqi, A. (2000). Challenge to Apollo: The Soviet Union and the Space Race, 1945-1974. Halaman 262.

Swenson, L.S. (1966). This New Ocean: A History of Project Mercury. Halaman 134.


Review Filem PK: Kisah Alien Mencari Tuhan

Saya baru sahaja menghabiskan filem PK. Sebenarnya saya nak sangat melihat selepas melihat filem ini mendapat komentar positif daripada rakan-rakan saya. Filem ini sebenarnya sedang membawa anda untuk memikirkan kembali pegangan dan pandangan anda tentang tuhan dan agama. Sangat provokatif kepada mereka yang tidak pernah terlibat dalam soal teologi, perbincangan agama dan ketuhanan.

Ramai orang yang menolak bahawa filem ini membawa agenda pluralisme, tetapi pada pandangan saya, tempias pluralisme itu yang memang sebati dengan budaya India dapat dilihat seperti percintaan seorang lelaki beragama Islam dan wanita beragama Hindu.

Apa-apa pun, kita tinggalkan persoalan itu kerana ada perkara yang lebih besar yang cuba dibawa oleh filem ini ialah mengkritik mereka yang menggunakan AGAMA dan TUHAN untuk kepentingan masing-masing, seperti kapitalis dan sebagainya.

Filem ini seolah-olah cuba menggambarkan kepada kita bahawa segala masalah yang sedang melarat di dunia seperti kemiskinan, korupsi dan seumpama dengannya masih lagi belum selesai kerana agama-agama di dunia digunakan hanya demi kepentingan masing-masing.

Apa yang saya nampak melalui pandangan saya, antara yang dikritik ialah ritual-ritual di dalam agama-agama yang wujud di dunia tidak langsung membawa kepada kebaikan masyarakat.

Ini dapat dilihat seperti babak di mana Amir Khan mempertikaikan mengapakah kita harus memandikan patung-patung yang membentuk tuhan atau menjadi perantaraan antara manusia dan tuhan dengan air susu misalnya, dan bukankah lebih baik susu itu diberikan kepada mereka yang memerlukan? Mengapakah apabila mahu menyelsaikan sebuah masalah, maka tuhan menyuruh para pengganutnya melakukan sesuatu yang tidak masuk akal.

Kemudian, filem ini disimpulkan bahawa segala masalah-masalah yang melanda dunia ini kerana ianya datang dari manusia-manusia yang mencipta tuhan. Watak lelaki botak gemuk (lupa nama dia) ditonjolkan sebagai contoh manusia yang mencipta tuhan sehinggakan matlamat agama dan tuhan untuk membawa kebaikan kepada manusia tidak kesampaian.

Saya melihat bahawa filem ini cuba menunjukkan kepada kita bahawa agama pada hari cuba digambarkan sebagai sebuah agama penuh ritual sahaja dan alat para manusia yang mendakwa wakil tuhan untuk penuhkan poket mereka. Agama tidak pernah langsung dipandang sebagai sebuah sistem kehidupan, ianya hanya melibatkan perkara-perkara spiritual sahaja. Dan atas sebab itulah, filem ini menyimpulkan bahawa dunia hari ini penuh dengan pelbagai keburukan kerana masalah ini adalah kerana agama digambarkan sebagai hanyalah sebuah ritual spiritual dalam kehidupan oleh para pencipta tuhan.

Namun, saya sebagai seorang Islam, saya memandang filem ini, sambil saya cuba mencipta hujah untuk menjawab persoalan yang d lontarkan oleh filem ini.

Saya ambil satu contoh persoalan. Persoalan seperti kemiskinan dan kefakiran yang berleluasa di dunia sebenarnya dapat dirungkai andai menerapkan sebuah sistem yang dipanggil sebagai sistem zakat dan menghapuskan riba. Ini yang dibawa oleh agama Islam.

Saya melihat lagi filem ini membawa isu berkenaan manusia dikatakan mencari tuhan, dan menyuruh tuhan menyelesaikan masalah mereka. Namun, hakikatnya dunia ini masih dalam keadaan yang tidak pernah berubah. Yang dipersalahkan adalah manusia yang mencipta tuhan.

Mengulas mengenai persektif ini dari sudut pandangan saya, sebenarnya tuhan sudah lama memberti jalan kepada mereka sejak ribuan tahun yang lalu melalui para nabinya.

Dalam Islam, sistem yang lengkap berkaitan dengan kehidupan ditunjukkan kepada umat Islam. Jawapan kepada semua persoalan yang dibawa dalam filem ini menurut saya adalah sebenarnya kerana manusia tidak memandang agama sebagai SEBUAH SISTEM KEHIDUPAN!

Mungkin saya tidak tahu mengenai agama lain, tetapi dalam Islam, dari cara anda membuka mata, sehinggalah kepada anda bertani, meniaga, berpolitik, semuanya ada manual khas untuk pengganutnya. Yang menjadi persoalan, apakah pengganutnya mematuhi atau tidak manual itu?

Persoalan seperti:

“Tuhan, di manakah engkau? Mengapakah dunia ini penuh dengan pelbagai masalah? Mengapakah engkau membisu?”

Harus dijawab dengan:

“Bukankah tuhan sudah menurunkan para pemberi ingatannya pada suatu masa dahulu. Sebuah sistem yang lengkap dibawa dari langit untuk kalian. Yang menjadi persoalan bukan salah tuhan, tetapi salah kalian mematuhi atau tidak manual dari tuhan.”

Tapi ya, mungkin kita boleh salahkan “para pencipta tuhan” ini. Mereka tidak membawa para pengikut kepada ajaran sebenar yang dibawa oleh agama yang dianuti.

Sebagai contoh, segelintir ustaz lebih suka menyalahkan barat dan para yahudi mengenai kejatuhan Islam, daripada menyebarkan Islam yang lengkap dengan segala ajaran mengenai kehidupan. Jarang sekali soal seperti sains, ekonomi, politik dibincangkan dalam membangkitkan kembali ummah yang jatuh.

P.S: Persoalan yang lebih berat, apakah filem ini diminati atau tidak oleh rakyat Malaysia yang lebih banyak bergelumang dalam karya-karya seperti kahwin paksa dan seumpama dengannya?

Nota: Pandangan dalam artikel ini ialah pandangan peribadi penulis.

-HE-


Ahmad Syah Baba: Pengasas Negara Afghanistan

Ahmad Shah Abdali, telah lahir pada tahun 1722. Mengenai tempat kelahiran beliau, para ahli sarjana berbeza pendapat, sama ada beliau lahir di Herat, Afghanistan ataupun di Multan, Pakistan. Perbezaan pendapatan ini bersandarkan pendapat dan hujah-hujah yang tersendiri.

Menurut pendapat pertama, bapa Abdali merupakan seorang gabenor Herat, yang menyebabkan keyakinan mereka bahawa beliau dilahirkan di Herat. Pendapat yang lain pula, sebelum kelahiran Abdali, bapanya merupakan tahanan Parsi dan telah dipenjarakan. Setelah beliau dibebaskan, beliau memilih untuk mengembara ke Multan, Pakistan atas faktor kerana adanya ahli keluarga di sana.

Apabila mendapat seruan p3r4ng men3nt4ng Parsi, maka, bapa Abdali telah meninggalkan salah seorang dari para isterinya untuk terus menetap di Multan dan mereka beranggapan isteri yang dipilih itu ialah anak perempuan Alozakai, Zarghuna Ana.

Menelusuri zaman kanak-kanak, Abdali telah membesar di bawah asuhan bondanya setelah kematian bapa beliau. Abdali agak aktif dalam bidang politik setelah beliau menjangkau usia remaja. Ibunya telah membuat keputusan untuk menyerahkan anaknya kepada gabenor Herat pada ketika itu. Tibanya Abdali di Herat, beliau telah dihantar ke sebuah wilayah Herat iaitu di Sabzawar. Pada tahun 1732, Abdali dan abangnya telah di tangkap oleh pemerintah Kandahar semasa melarikan diri ke kawasan tersebut.

Beberapa tahun kemudian, Kandahar telah dit4w4n oleh tentera Nadir Syah. Abdali dan abangnya dibebaskan dan peristiwa inilah yang telah menjadi titik tolak pertemuan dan keakraban antara Nadir Syah dan Ahmad Shah Abdali yang juga dikenali sebagai Ahmad Shah Duranni ataupun Ahmad Khan Duranni.

Pada tahun 1947, Nasir Syah telah m4ti dibvnuh oleh para pengawalnya ketika beliau sedang tidur. Kerajaan yang berada di bawah tampuk pemerintahan Nadir Syah secara langsung menjadi porak-peranda. Menyedari perkara ini, orang-orang Afgan dengan segera telah memisahkan diri mereka dari pengaruh pemerintahan Iran yang dipimpin oleh Nadir Syah dan memilih Ahmad Duranni sebagai ketua dari kalangan mereka.

Pemilihan ini bukanlah bersandarkan populariti dan karisma Duranni semata, tetapi pengalaman beliau yang telah banyak mengikuti dan mempelajari ilmu-ilmu pep3r4ngan daripada Nadir Syah selain sering disegani akan kegagahan beliau di medan pert3mpuran. Kepercayaan yang telah diberikan oleh bangsanya ini, tidaklah disia-siakan oleh Ahmad Duranni.

Di bawah tampuk pemerintahan Ahmad Duranni,  beliau banyak memberikan tumpuan kepada penstrukturan kekuatan negeri yang diperintah. Hasil dari penstrukturan inilah membawa kepada beberapa siri kejayaan men4klvk beberapa buah negeri dan India. Luasnya kekuasaan pemerintahan Duranni ini hingga ke Lautan Kaspia di sebelah barat dan di persempadan India di timur.

Nama Ahmad Duranni mula mendadak dikenali apabila beliau berjaya memenangi pep3r4ngan di Patan. Pasukan tent3r4nya telah berhadapan dengan t3nt4ra kaum Mahrata yang beragama Hindu. Tanggal keramat, 6 Januari 1761, meletusnya pert3mbungan tersebut.

Seramai 60 000 tentera pimpinan Ahmad Duranni telah berhadapan dengan 80 000 tentera Mahrata. Pert3mpuran ini diakhiri dengan kemenangan besar tentera Islam Afgan. Kemaraan tentera Ahmad Duranni tidak terhenti di situ.

Delhi pula dit4klvknya sehingga Sultan Monggol ketika itu, meneruskan pemerintahannya atas belas ihsan dari kekuasaan Afgan. Kashmir, Kind dan Punjab juga dit4klvk, sehingga gentarlah sekalian raja di India pada masa itu, baik yang Islam, apatah lagi yang Hindu.

Di sebalik kehebatan kekuasaan Afgan dalam pep3rangan, aspek pembangunan tidaklah dilupakan. Kandahar telah dipilih dan dijadikan sebagai pusat pemerintahan. Kasihnya baginda terhadap rakyat yang tiada belah bahaginya terserlah, sehinggakan rakyat lebih gemar memanggilnya sebagai Baba (Ayah) berbanding Raja.

Makanya, terpahatlah di fikiran dan menjadi sebutan rakyat jelata, memanggil baginda dengan nama Ahmad Syah Baba. Pada tahun 1773, mangkatlah seorang pemerintah Islam yang dijuluki sebagai Pengasas Afghanistan.

Kaitan Bangsa Afgan Dan Iran

Menurut Hamka, bangsa Afghanistan dan Iran, mempunyai darah yang sama iaitu darah dari bangsa Parsi. Namun begitu, disebabkan perbezaan mazhab yang dianuti, bangsa Afgan  merasakan mereka lebih menyerupai bangsa Turki yang berdarah Tauran.

Umumnya, bangsa Afghanistan berpegang kepada Mazhab Ahli Sunnah Wal Jamaah yang dibawa oleh Imam Hanafi, yang juga serupa dengan orang Turki. Di samping itu, bangsa Afgan juga terkenal dengan sifat kepahlawanan dan gagah berani dalam pert3mpuran.

RUJUKAN:

Hamka. (2018). Sejarah umat Islam (2016 ed.). Selangor: PTS Publishing House.

Biography of Ahmad Shah Durrani. (2018, December 04). Retrieved September 20, 2020, from https://www.afghan-web.com/biographies/biography-of-ahmad-shah-durrani/


Pro-LGBT Di Malaysia Semakin Kurang Ajar!

LGBT want to be accepted for who they are, yet they weren’t able to accept themselves for who they were.

Ironic.

Mereka menuntut orang ramai memerima mereka, sedangkan mereka gagal menerima asal kejadian diri mereka sendiri.

Apalah makna hidup jika tak redha dengan tuhan?

Definisi LGBT

LG–Lesbian Gay (Homoseksual).
B–Biseksual.
T–Transeksual

Merujuk kepada Kamus Dewan Edisi Ke-4,
• Homoseksual: cenderung atau tertarik dari segi seks kepada orang yang sama jenis jantina dengannya.
• Biseksual: seseorang yang ada kecenderungan untuk melakukan hubungan seks antara lelaki dan wanita.
• Transeksual: seseorang sama ada lelaki atau perempuan yang ingin berpenampilan songsang atau menukar jantina seperti lelaki menjadi wanita atau wanita menjadi lelaki melalui cara berpakaian atau melalui pembedahan.

Kian parah hari ke hari.

Di Malaysia, kelab hiburan gay telah wujud di negara kita sejak akhir tahun 70-an lagi. Bercambah pula rumah urut yang menawarkan ‘pakej asmara’ dengan gay lelaki. Sampaikan pelancong pun kenal istilah dunia gelap seperti Fresh, Friendly, Haven, Khun, Jari Mas dan Arlena. Pada 2000, wujudnya spa yang menjadi port golongan gay memuaskan nafsu.

Terdapat 10,000 Mak Nyah di Malaysia di mana 50.7% adalah Melayu, 27.5% Cina, 7.8% India dan 14% adalah daripada lain-lain kumpulan etnik minoriti, menurut Prof. Dr. Teh Yik Koon, berdasarkan anggaran Pink Triangle Foundation. (TEH, 1998:169)

Bengkel Konsensus Kebangsaan menganggarkan seramai 173,000 gay, 50,000 pekerja seks perempuan, 5,000 pekerja seks lelaki dan 5,000 transeksual di Malaysia. Pada 2013, Pew Research Center memaparkan statistik 9% rakyat Malaysia bersetuju dengan LGBT.

Pada 2017, buku bertajuk “The Making of a Gay Muslim. Religion, Sexuality and Identity in Malaysia and Britain”, karangan Shahnon Shah pula diterbitkan. Pride March anjuran Taylor’s University cuba diadakan pada bulan Ramadhan. Di tahun yang sama, seorang transgender rakyat Malaysia memenangi Miss Transsexual di Australia.

Pada 7 Julai 2018, The National Human Rights Society (Hakam) tidak tahu malu, bersuara menerjang pendirian rakyat Malaysia yang bertegas tidak mengizinkan gejala buruk LGBT merebak di tanah air, demikianlah kenyataan setiausahanya; Lim Wei Jiet.

Pro-LGBT menuntut 377A Kanun Keseksaan dihapuskan supaya perkahwinan songsang dapat dilangsungkan tanpa sekatan undang-undang.

Antara gerakan pro-LGBT di Malaysia:

1- Sisters in Islam
2- Komuniti Muslim Universal (KMU)
3- Justice For Sisters (JFS)
4- Pelangi Campaign
5- Amnesty International
6- PT Foundation
7- Seksualti Merdeka
8- The National Human Rights Society (Hakam)
9- Axcest
10- forPLU
11- Fridae
12- PurpleLab
13- Queer Malaysians
14- Tilted World
15- Utopia-Asia

Comango

Dokumentasi COMANGO bertarikh 11 Mac 2013 yang menjadi asas semakan rekod hak asasi manusia pada 24 Oktober 2013 begitu membimbangkan.

Sebagai usaha untuk memberi pengiktirafan dan hak sama rata kepada golongan LGBT, Gabungan NGO Hak Asasi Manusia (Comango) telah menuntut Malaysia menerima syor-syor mereka dalam Semakan Berkala Sejagat (UPR) tahun 2013 anjuran Majlis Hak Asasi Manusia Pertubuhan Bangsa-bangsa Bersatu (PBB) di Geneva, Switzerland. Secara ringkas tuntutan Comango berkaitan LGBT adalah seperti berikut:

1. Menuntut supaya Malaysia menerima Hak SOGI (Sexual Orientation & Gender Identity). Pengiktirafan orientasi seksual LGBT sebagai hak-hak asasi manusia sejagat.

2. Syor meminda seksyen 377A Kanun Keseksaan berhubung jenayah liwat. Hujahan bahawa jenayah liwat merupakan undang-undang yang tidak lagi relevan dan ketinggalan zaman (archaic).

3. Syor agar Enakmen-enakmen Kesalahan Jenayah Syariah dimansuhkan dan pindaan terhadap kesalahan-kesalahan jenayah syariah dan enakmen-enakmen yang didakwa sebagai “mengganggu hak peribadi.”

Walau bagaimanapun, syor-syor berkaitan LGBT tidak akan terhenti setakat itu kerana pusingan Semakan Berkala Sejagat untuk Malaysia adalah dijadualkan pada Oktober 2018.

Seksualiti Merdeka

Himpunan Seksualiti Merdeka yang berlangsung di Malaysia ialah rentetan International Lesbian, Gay, Bisexual, Trans and Intersex Association (ILGA). ILGA ialah sebuah pertubuhan yang memayungi pertubuhan-pertubuhan LGBT yang lain dan mempunyai tujuan serta matlamat yang sama. Pertubuhan LGBT di Asia Tenggara seperti Singapura yang dinamakan sebagai People Like Us (PLU) adalah sebuah kumpulan untuk menguruskan aktiviti-aktiviti golongan ini manakala Seksualiti Merdeka pula adalah sebuah organisasi yang rancak mempromosikan agenda LGBT di Malaysia.

Golongan LGBT ini menyuarakan 8 tuntutan utama iaitu:

1. Aktiviti seks sesama jantina dengan tidak mengambil kira soal haram atau halal.
2. Pengiktirafan terhadap hubungan sesama sejenis atau berlainan jenis.
3. Perkahwinan sesama jantina.
4. Pengambilan anak angkat.
5. Membenarkan gay untuk berkhidmat dalam tentera.
6. Membenarkan lesbian untuk berkhidmat dalam tentera.
7. Anti diskriminasi berdasarkan orientasi seksual.
8. Memperjuangkan undang-undang untuk identiti gender dan ekspresi gender.

Melalui Kumpulan Negara-negara OIC bagi Hak Asasi Manusia, Malaysia telah pun menyatakan undian bantahan terhadap Resolusi 17/19 berkenaan hak-hak LGBT.

Iftar Gay

Kata-kata manusia lupa jati diri dari program biadap pada bulan Ramadhan ini, melambangkan perlawanan LGBT sepatutnya tidak boleh lagi ditolak ansur.

“Saya ingin berterima kasih kepada sekutu-sekutu kami. Tidak lama lagi semua akan diberikan hak masing-masing. Paksi kita telah berkembang dengan banyaknya,”

“Pergerakan telah berkembang dengan banyaknya, kehadiran anda semua di sini adalah sesuatu yang menakjubkan,”

“Anda adalah masa depan negara, jangan biarkan kehidupan anda dikawal oleh ‘kata-kata’,”

Melawan normalisasi maksiat

Pada 1994, Kerajaan Malaysia mengharamkan sesiapa yang homoseksual, biseksual atau transeksual daripada muncul di media massa negara.

Merujuk kepada undang-undang Jenayah Sivil, Seksyen 377B Kanun Keseksaan memperuntukkan bahawa “Sesiapa yang melakukan hubungan seks luar tabii secara sukarela, akan dihukum penjara maksima 20 tahun, termasuk sebatan.”

Selanjutnya, bagi kesalahan yang melibatkan orang Islam, Akta Kesalahan Jenayah Syariah (Wilayah-Wilayah Persekutuan) 1997 memperuntukkan kesalahan-kesalahan yang berkaitan perlakuan LGBT.

Antara kesalahan jenayah syariah di Wilayah Persekutuan yang melibatkan LGBT adalah seperti berikut:

1. Seksyen 25 -perbuatan liwat

2. Seksyen 26 – perbuatan Musahaqah (melakukan hubungan sejenis antara perempuan dengan perempuan).

3. Seksyen 28 perbuatan orang lelaki yang memakai pakaian perempuan dan berlagak seperti perempuan di mana-mana tempat awam atas tujuan tidak bermoral

Dalil Haram LGBT

Dan Lut juga (Kami utuskan). Ingatlah ketika dia berkata kepada kaumnya, “Tergamak kamu melakukan perbuatan yang keji, yang tidak pernah dilakukan oleh seorang pun daripada penduduk alam ini sebelum kamu? Sesungguhnya kamu mendatangi lelaki untuk memuaskan nafsu syahwat kamu dengan meninggalkan perempuan, bahkan kamu ini adalah kaum yang melampaui batas.”

Tidak ada jawapan daripada kaumnya selain daripada berkata, “Usirlah mereka (Nabi Lut dan pengikut-pengikutnya yang taat) dari Bandar kamu ini, sesungguhnya mereka adalah golongan yang berpura-pura menyucikan diri.”

Maka kami selamatkannya dan keluarganya (serta pengikut-pengikutnya) melainkan isterinya, dia tergolong daripada orang yang dibinasakan. Dan kami telah menghujani mereka dengan hujan (batu yang membinasakan). Oleh itu lihatlah bagaimana akibat orang yang melakukan kejahatan. [QS AL-A’RAF:80-84].

“Dan kamu meninggalkan isteri-isteri kamu yang dijadikan oleh Allah untuk kamu? Bahkan kamu adalah kaum yang melampaui batas!” [QS AL-SHU’ARA’ 26:167]

Seorang perempuan berlagak menyerupai lelaki di zaman sahabat, lantas ditegur: “Aku mendengar Rasulullah SAW bersabda, bukanlah daripada kalangan umatku perempuan meniru lelaki dan lelaki meniru perempuan.”

Daripada Abi Hurairah r.a berkata, “Rasulullah telah melaknat orang lelaki yang memakai pakaian perempuan dan perempuan yang memakai pakaian lelaki.” (HR ABU DAUD)

“Jika seorang lelaki mendatangi lelaki lain (meliwatnya) maka mereka berdua adalah penzina, dan jika seorang wanita mendatangi wanita lain (lesbian) maka mereka berdua adalah penzina.” (HR BAIHAQI)

“Allah melaknat siapa sahaja yang melakukan perbuatan kaum Nabi Lut, Allah melaknat siapa sahaja yang melakukan perbuatan kaum Nabi Lut, Allah melaknat siapa sahaja yang melakukan perbuatan kaum Nabi Lut” (HR AHMAD)

“Setiap umatku akan mendapat ampunan, kecuali mujahirin (orang-orang yang terang-terangan berbuat dosa). Dan yang termasuk terang-terangan berbuat dosa adalah seseorang berbuat (dosa) pada malam hari, kemudian pada pagi hari dia menceritakannya, padahal Allah telah menutupi perbuatannya tersebut, yang mana dia berkata, ‘Hai Fulan, tadi malam aku telah berbuat begini dan begitu.’ Sebenarnya pada malam hari Rabb-nya telah menutupi perbuatannya itu, tetapi pada pagi harinya dia menyingkap perbuatannya sendiri yang telah ditutupi oleh Allah tersebut.” (HR BUKHARI)

“Tidak terjadi perzinaan pada suatu kaum sehingga mereka berani berterus-terangan melakukannya, melainkan akan berjangkit di kalangan mereka wabak penyakit menular (Ta’un) dengan cepat, dan mereka akan ditimpa penyakit-penyakit yang belum pernah menimpa umat-umat yang terdahulu.”
(HR IBNU MAJAH)

“Tidaklah perbuatan zina dan riba itu telah tampak (secara terang-terangan) di suatu kaum, kecuali mereka telah menghalalkan azab Allah bagi mereka sendiri.” (HR AHMAD)

Dosa LGBT mengundang bala apabila mereka sudah tidak malu mengangkat maksiat syahwat sejenis. Bukan lagi dosa peribadi bila dipamerkan terang-terangan. Malah berbangga mengkibarkan bendera ‘pride’ di jalanan—ruang awam. Bukan lagi dosa peribadi bila cuba dihalalkan pada undang-undang. Tuntutan puak LGBT semakin kurang ajar.

Melupuskan undang-undang pengharaman LGBT akan lebih menyuburkan lagi penyakit ini. Kalau masa diharamkan pun menjadi-jadi, apatah lagi bila dihalalkan nanti. Bila sudah tiada halangan, mudahlah puak LGBT nak berpesta berparti. Sesiapa yang masih berbaki maruah diri takkan sanggup melihat anak cucu dipengaruhi trend yang memalukan ini.

Apa perlunya muslim bersikap apologetik?

Tidak perlu terlalu naif. Gerakan songsang ini mendapat dana luar negara dan sokongan media barat. Pengaruh buruk LGBT semakin kritikal. Lihatlah filem dan drama bersiri barat hari ini, banyak yang tidak berselindung, jelas-jelas menyimpulkan mesej pro-LGBT. Jika generasi kita tidak bertegas, maka tidak mustahil generasi masa depan akan rosak.

Kalau LGBT tidak segan mengangkat pendirian mereka,
Mengapa pula kita malu mempertahankan pendirian kita?

“Barangsiapa yang melihat kemungkaran maka hendaklah dia mencegah dengan tangannya, sekiranya dia tidak mampu, maka dengan lisannya, dan sekiranya dia tidak mampu (juga), maka dengan hatinya. Yang demikian itu adalah selemah-lemah keimanan.” (HR MUSLIM)

Kini, 38 negara di dunia telah mengiktiraf perkahwinan sejenis selepas tekanan demi tekanan oleh gerakan LGBT.

Kita tidak mahu Malaysia menjadi salah satunya.

Rujukan:
1- Al-Quran
2- Hadith Nabawi
3- LGBT Organisations in Malaysia: https://smartexpat.com/malaysia/how-to-guides/family/lgbt/lgbt-organisations
4- A list of links for the Malaysian LGBT community: https://amp-reddit-com.cdn.ampproject.org/v/s/amp.reddit.com/r/malaysia/comments/3a69an/a_list_of_links_for_the_malaysian_lgbt_community/?usqp=mq331AQGCAEoATgB&amp_js_v=0.1
5- LGBT di sisi undang-undang negara: http://www.sinarharian.com.my/mobile/kolumnis/zainul-rijal-abu-bakar/lgbt-di-sisi-undang-undang-negara-1.829963
6- Malaysian wins Miss Transsexual Australia 2017: https://www.thestar.com.my/news/nation/2017/01/29/malaysian-wins-miss-transsexual-australia-2017/#eS1tUWtRAGgoEi3e.99
7- Gerakan LGBT dan masa depan Malaysia: https://www.google.com/amp/s/www.ismaweb.net/2015/03/05/gerakan-lgbt-dan-masa-depan-malaysia/amp/
8- Iftar GAY Terbesar Malaysia – Numan Afifi: https://www.google.com/amp/s/www.menara.my/iftar-gay-terbesar-malaysia-numan-afifi/amp/
9- Kembalinya gerakan LGBT: https://www.google.com/search?q=gerakan+lgbt+malaysia&rlz=1CDGOYI_enMY759MY760&oq=gerakan+lgbt+malaysia&aqs=chrome..69i57j0.5363j0j7&hl=en-GB&sourceid=chrome-mobile&ie=UTF-8
10- PIM 4: LGBT dan Perjuangan Mereka di Malaysia: http://gamismalaysia.com/lgbt-dan-perjuangan-mereka-di-malaysia/
11- LELAKI MENYERUPAI PEREMPUAN ATAU SEBALIKNYA DARI SUDUT HUKUM SYARAK: http://www.muftins.gov.my/index.php/arkib2/himpunan-fatwa/828-lelaki-menyerupai-perempuan-atau-sebaliknya-dari-sudut-hukum-syarak
12- LGBT: Hak Asasi Individu atau Penyakit Moral, http://karyaorbitaku.wordpress.com
13- Seksualiti Merdeka 2011, http://gengjahat.com.my
14- Kisah Gay di Malaysia, http://www.utusan.com.my
15- Laman Sosial Platform Seks Songsang, http://www.utusan.com.my
16- Lelaki Melayu Kahwin Sejenis, http://www.utusankini.com
17- Isu Lgbt Di Malaysia: https://www.scribd.com/book/190253109
18- https://www.thestar.com.my/news/nation/2018/07/07/hakam-condemns-discrimination-against-lgbt-members-and-supporters/#b4rR3UjcfrsYGMkt.9


Adab Dalam Mengkritik Ulama

Para ulama menyebut: Kita dibenarkan untuk mengkritik atau memberikan komentar terhadap seseorang ulama jika kita memenuhi tiga syarat. Syarat-syaratnya ialah :

1) Ilmiyyah iaitu mempunyai keilmuan seumpama atau seakan-akan orang yang ingin kita kritik.

2) Ma’lumiyyah iaitu maklumat dan sumber yang tepat digunakan sebelum mengkritik.

3) Al-Maudhu’iyyah iaitu mengkritik bukanlah atas tujuan hawa nafsu tetapi atas dasar ilmu dan bukannya hasad serta mengambil peluang atas kebencian terhadap individu yg dikritik.

Jika tiga syarat ini tidak mampu dipenuhi maka DIAM lebih baik daripada bercakap.

Sikap manusia sekarang ialah suka mengkritik tetapi tidak sedar diri sebelum mengkritik.

Al-Imam Hujjatul Islam Muhammad al-Ghazali rahimahullah sendiri pernah menyebut :

“Antara jenis kebodohan yang tidak boleh diubati ialah sikap seseorang yang baru sedikit masanya dengan ilmu, maka dia dengan cepat ingin mengkritik seseorang yang kehidupannya dihabiskan dengan ilmu.

Orang itu menyangka semua masalah yang dia hadapi dan temui , itu juga adalah perkara yang perlu ulama menganggapnya sebagai masalah seperti yang dia sangka. Maka ini adalah salah satu kebodohan yang ada pada zaman sekarang yg sangat sukar diubati.”

Berapa ramai yang kita lihat sikapnya sebegini?

Dia menjumpai sesuatu yang menyebabkan dia berfikir itu adalah masalah dan dia meWAJIBkan para ulama besar juga menganggap bahawa masalah yang dia hadapi adalah juga masalah kepada para ulama. Sedangkan bagi ulama itu adalah perkara yang mudah bukan masalah.

MOHD NAZRUL ABD NASIR AL-AZHARI,
Mudir Zawiyah Nasiriyyah Pedu.


Premier League, FIFA Dan Dilema Kelab Lawan Negara

Kita semua pernah mendengar situasi kelab lawan negara dalam soal pemilihan pemain untuk kejohanan antarabangsa. Bagi peminat-peminat liga antarabangsa terutama Liga Perdana Inggeris (Premier League), anda pasti sudah biasa mendengar rungutan pengurus-pengurus seperti Jose Mourinho dan Arsene Wenger bila mana pemain-pemain mereka dipilih, lebih-lebih lagi sekiranya dipilih pada waktu yang kurang sesuai.

Di Malaysia sendiri, pertembungan kelab dengan negara menyaksikan kem pasukan bawah 22 tahun negara hanya ada enam orang pemain selepas beberapa pasukan kelab atau negeri enggan melepaskan pemain atas sebab-sebab tertentu sehingga menimbulkan kegusaran jurulatih bawah 22 tahun negara, Datuk Ong Kim Swee dan pengurus pasukan merangkap Timbalan Presiden Persatuan Bola Sepak Malaysia (FAM), Datuk Yusof Mahadi. Persoalannya di sini, mengapa perkara sebegini berlaku?

Selalunya, pertembungan kelab lawan negara berlaku disebabkan kelab enggan melepaskan pemain atas sebab-sebab tertentu seperti faktor kecederaan dan keletihan. Walaupun kelab sudah menasihatkan persatuan negara tersebut untuk mencari pemain alternatif tetapi pengurus pasukan sudah pasti mahukan pemain tersebut. Jika kita melihat dari sudut pandangnya, si pengurus melihat pemain tersebut dapat memberi suntikan motivasi dan kemahiran kepada pasukan untuk memenangi perlawanan. Dan atas sebab inilah, perbalahan selalu tercetus antara pengurus pasukan negara dengan pengurus kelab.

Contoh paling mudah, perbalahan Sir Alex Ferguson dengan bukan seorang tetapi dua bekas pengurus England, Sven-Goran Eriksson dan Fabio Capello berkenaan pemilihan Wayne Rooney pada Piala Dunia 2006 dan 2010. Pada 2006, Fergie menyifatkan pemilihan Rooney ke dalam pasukan ke Jerman sebagai kurang bijak kerana beliau baru saja pulih dari kecederaan metatarsal dan tidak cergas. Sementara pada 2010, pada tahun di mana England menunjukkan prestasi buruk dalam Piala Dunia, walaupun Fergie menafikan kecederaan lutut Rooney menyebabkan prestasinya merosot ketika itu, secara tidak langsung ia juga turut memainkan peranan selain tekanan yang tinggi yang menyebabkan Rooney dan seluruh pasukan England merosot. Selain Fergie, Capello turut berbalah dengan pengurus Liverpool ketika itu, Rafael Benitez yang menuduh England cuai menjaga kecergasan kapten mereka, Steven Gerrard semasa bertugas dengan pasukan kebangsaan.

Selain faktor kecederaan dan kecergasan, sesetengah kelab enggan melepaskan pemain mereka kepada pasukan kebangsaan kerana bimbang tidak ada pemain dalam pasukan yang boleh menggantikan tempat pemain tersebut. Pemain-pemain sebegini dianggap bintang dalam pasukan dan memberi suntikan psikologi kepada pasukan pada hari perlawanan. Sekiranya mereka tiada dalam pasukan dan kelab merosot dalam liga atau terkeluar daripada perlawanan kelab, maka kelab sudah tahu siapa yang patut dipersalahkan tentang kemerosotan mereka.

Persoalan sebegini seharusnya tidak berlaku kerana bagi saya, setiap pemain bersifat boleh digantikan. Tindakan sebegini dilihat bukan saja mementingkan diri tetapi juga memberi isyarat kepada pemain-pemain muda bahawa mereka tidak akan mendapat tempat dalam pasukan utama. Ini satu kegilaan kerana secara tidak langsung, kelab telah membazirkan pelaburan jutaan ringgit dalam pasukan remaja dengan enggan membenarkan mereka beraksi di hadapan penyokong sendiri. Sekurang-kurangnya dengan menurunkan pemain lain, mereka merasakan mereka ada peluang merebut tempat kesebelasan utama dan menambah keyakinan beraksi dengan cemerlang di hadapan penonton. Dan sekiranya pemain gantian tersebut cemerlang sepanjang ketiadaan pemain yang mewakili pasukan kebangsaan, ia pasti mencetuskan dilema pemilihan pemain yang bagus bagi jurulatih atau pengurus kelab.

Ada juga yang enggan melepaskan pemain atas sebab nak menjaga kebajikan pemain. Memang diakui bila mana pemain-pemain ini beraksi di kejohanan besar, peluang untuk mereka cedera adalah tinggi lebih-lebih lagi sekiranya tempo permainan yang diterapkan di peringkat kebangsaan lebih hebat daripada peringkat kelab. Dan sekiranya kecederaan berlaku, walaupun mendapat pampasan insurans oleh Persekutuan Bola Sepak Antarabangsa (FIFA) dan persatuan bola sepak benua seperti UEFA dan AFC, ia masih tidak boleh menggantikan kos kerugian yang ditanggung. Dan bagi si pemain, sekiranya kecederaan yang dialami bersifat jangka panjang, ia memberi impak dari segi psikologi selain kehilangan tempat dalam kesebelasan utama.

Walaupun kita memahami risiko yang ditanggung kelab atau pasukan negeri, seharusnya sentimen sebegini patut diketepikan atas nama patriotisme. Bukan mudah bagi mana-mana pemain mendapat panggilan mewakili pasukan kebangsaan kerana ia satu penghormatan tertinggi kepada pemain dalam karier permainan mereka. Bagi yang mendapat panggilan pasukan kebangsaan, mereka seharusnya merasa bangga kerana mereka menjadi sebahagian daripada kumpulan elit yang bermain demi maruah negara. Tidak perlu lihat jauh, lihat Kevin Davies, bekas kapten dan penyerang Bolton Wanderers. Pada usia 33 tahun, beliau mencipta rekod sebagai pemain England tertua melakukan kemunculan pertama selepas Leslie Compton melakukannya pada usia 38 tahun. Bagi peminat Selangor dan Johor Darul Takzim (JDT), anda pasti mengenali Amri Yahyah. Walaupun usia beliau mencecah 35 tahun, itu tidak menghalang beliau untuk terus berbakti sekiranya dipanggil mewakili pasukan kebangsaan. Kelab yang enggan melepaskan pemain atas dasar sebegini patut merasa malu dengan tindakan mereka.

Jika hendak menyalahkan jadual perlawanan persahabatan atau kejohanan besar yang diatur FIFA, persatuan bola sepak benua atau serantau atau penganjur liga, maka tidak bole juga dipersalahkan seratus peratus. Kesemua pihak yang saya sebut ini berusaha keras memuaskan hati semua pihak walaupun ramai cuba lobi untuk berlaku bias kepada kepentingan mereka seperti Persatuan Kelab-Kelab Eropah (ECA). Bagi penganjur liga, mereka mendahulukan kepentingan pasukan kebangsaan mengatasi liga domestik kerana ini memberi peluang kepada pasukan kebangsaan membuat persediaan menghadapi kejohanan besar atau serantau. Walau bagaimanapun, mereka juga patut menanggung serba-sedikit kesalahan ini kerana tidak menyediakan inisiatif untuk membantu kelab-kelab melepaskan pemain seperti rehat musim sejuk atau mengatur perlawanan ke tarikh yang lebih sesuai untuk jaga tahap kecergasan pemain.

Penyiar TV juga patut dipersalahkan atas situasi kelab lawan negara. Ini kerana dengan wang penyiaran TV yang semakin meningkat dari tahun ke tahun, pihak penyiar sesuka hati mengaturkan perlawanan untuk siaran TV walaupun itu bermakna menjejaskan tahap kecergasan pemain dan kualiti permainan yang ditonjolkan pasukan yang dipilih. Dan ini bukan perkara baru kerana ramai pengurus di luar negara seperti Mourinho dan Jurgen Klopp menyeranah penyiar TV yang terlalu mengejar keuntungan tanpa mengambil kira tahap kecergasan pemain. Ini sekaligus menyukarkan pemain mengekalkan tahap kecergasan mereka bila mereka dipanggil mewakili pasukan kebangsaan. Dan atas sebab yang sama juga, akhbar The Guardian dan akhbar-akhbar utama Jerman turut menyelar penyiar TV, pengiklan dan persatuan bola sepak serantau kerana terlalu mengejar keuntungan semasa perlawanan Liga Juara-Juara Eropah musim lepas Borussia Dortmund-AS Monaco walaupun sehari sebelum itu, pasukan Dortmund mengalami trauma selepas bas pasukan mereka diserang dengan bom sehingga mencederakan pemain pertahanan Sepanyol, Marc Bartra.

Sebagai penutup, saya ingin menyimpulkan situasi kelab lawan negara tidak akan berlaku sekiranya wujud tolak ansur antara kedua-dua belah pihak. Pada masa sama, pihak-pihak lain seperti FIFA, persatuan bola sepak benua atau serantau, penyiar TV dan pengiklan juga patut bertimbang rasa tentang situasi ini. Sekiranya ini dibiarkan, yang rugi bukan saja pasukan kebangsaan dan kelab tetapi juga mutu bola sepak sesebuah negara secara keseluruhannya.


Tiga Wabak Yang Mengubah Dunia Dalam Sejarah

Dalam sejarah, ada tiga penularan wabak yang mengubah laluan sejarah, dicatat dengan baik kerana telah memberi kesan sangat besar kepada garisan masa ketamadunan manusia yang wujud ketika itu.

Pertamanya ‘Plague of Justinian’ pada tahun 541-542, diikuti oleh ‘Bubonic Plague’ atau ‘Black Death’ berlaku dalam beberapa tempoh berbeza sepanjang 1347-1671 dan ‘Bombay Plague’ pada 1896-1897.

Dalam catatan Arab, ada menceritakan bagaimana ‘Plague of Justinian’ yang berlaku pada abad ke-6 itu telah menyebabkan kematian sahabat Rasulullah.

Lebih diperincikan lagi bagaimana para sahabat hidup dan berani menghadapi penularan wabak dengan menentangnya atas nama tauhid, tidak semata-mata berserah atas nama ‘takut kepada Allah’ sahaja.

Para sahabat ketika itu percaya asas kepada agama adalah memelihara nyawa dan menjaga nilai-nilai manusiawi dan sivil sebuah masyarakat Islam yang melengkapi kehidupan mereka dengan pengetahuan, usaha, doa dan tawakal kepada Allah ketika menghadapi bencana wabak.

Kegelapan dalam kehidupan dan struktur sosiobudaya Eropah pada suatu ketika yang lainnya adalah disebabkan sifat sebahagian kelompok gereja dan taksub kepada Kristian ketika menghadapi Black Death.

Ketakutan dan kebinasaan masyarakat Eropah ketika itu mencapai kemuncaknya hingga apabila pihak gereja sudah habis ikhtiar dan putus harapan.

Saat mereka tersedar bahawa kematian tetap datang mendatangi mereka walaupun semuanya berlindung di sebalik dinding gereja mereka mula menyalahkan kaum Yahudi, membunuh mereka dengan alasan bahawa kaum Yahudi inilah sebenarnya yang membawa kemurkaan Tuhan ke atas mereka.

Sebahagian cendekiawan dan sarjana Islam pula pernah menempuh kehidupan ketika tibanya endemik yang dinamakan Wabak Amwas (dipanggil juga Taun), kerana berasal dari kota kecil itu yang kini terletak dalam Palestin moden.

Abu Aswad Al-Duwali seorang Parsi yang merupakan antara pelopor asas ilmu sastera dan bahasa Arab yang terkemuka, misalnya telah meninggal dunia akibat taun.

Ketika wabak taun melanda, Ibn Hajar Al-Asqalani, seorang ulama fiqh diceritakan telah kehilangan bukan seorang, tetapi tiga orang puterinya kerana wabak taun tersebut. Mereka ialah Fatimah, Aliyyah dan puteri sulung yang ketika itu sedang hamil iaitu Zin Khatun.

Namun apa yang Al-Asqalani lakukan bagi mengisi kekosongan akibat kematian anaknya menginsafkan kita. Beliau telah menulis kitab tentang amalan kebersihan dan kesihatan untuk rujukan ilmu perubatan.

Al-Asqalani menulis kitab “Badzl Al-Ma’un Fi Fadhl Al-Tha’un”. Karyanya ini telah digunakan dalam kajian oleh Ahmad Isham Abdul Qadir yang padanya mengulas perincian tentang jenis-jenis wabak termasuk taun dan Black Death, menghimpunkan pandangan ahli perubatan, cara mencegah dan amalan kebersihan bagi menghindari wabak-wabak ini.

Malah kitab tersebut turut menggariskan hukum syahid bagi mangsa wabak serta bagaimana sikap yang sepatutnya ditunjukkan oleh seorang Muslim ketika menghadapi kesukaran dan bencana wabak.

Sesungguhnya, mereka ini jauh dari sekadar berserah dan menjadi pasrah hanya menyerah pada takdirNya.

Pandangan dan sikap rasional dalam beragama sebegini turut menjadi amalan ramai lagi ilmuwan Islam. Cara mereka menghadapi dan menangani bencana wabak wajar terus menjadi contoh kita selaku umat Islam yang wajib patuh pada suruhan dan akur pada larangan Allah dan Rasulullah.

Demi manusia, kerana Allah.


Penunggang Kereta Kuda Rom Lagi Kaya Dari Cristiano Ronaldo?

Pada tahun 2020, Crsitiano Ronaldo iaitu pemain bola sepak terkenal dari Portugal ini menjadi atlet yang menghasilkan pendapatan paling tertinggi, iaitu sebanyak lebih 1 billion dollar (mata wang AS) setelah bermain sebanyak 5 kali sebagai pemain pasukan negaranya sendiri. Jadi, Ronaldo menjadi pemain bola sepak terkaya buat masa ini.

Mungkin ada dalam kalangan peminat bola sepak percaya suatu hari nanti ada pemain yang mampu mencapai pendapatan mendahului Cristiano Ronaldo, contohnya seperti pemain termahal bernama Neymar dari Brazil, ataupun Kylian Mbappé dari Perancis.

Namun, tahukah anda bahawa dalam sejarah manusia terdapat seorang lelaki yang telah lama mendahului Ronaldo, malah menjadi lelaki yang mempunyai pendapatan paling tinggi di dunia? Ya, lelaki ini wujud. Namanya ialah Gaius Appuleius Diocles.

Apakah lelaki bernama Gaius Appuleius Diocles juga pemain bola sepak? Tidak. Gaius ini adalah atlet berasal dari Rom, lebih tepat beliau hidup pada fasa tamadun Rom. Kerjaya Gaius hanyalah penunggang kereta kuda bernama chariot dan hanya menunggang saja beliau menghasilkan pendapatan sebanyak 15 billion dollar (mengikut nilai mata wang sekarang), lebih tinggi dari Cristiano Ronaldo! Bagaimana Gaius mampu menjadi kaya sebegitu?

Pada fasa tamadun Rom, mereka mempunyai sukan yang pada waktu itu sangat popular namun tidak lagi wujud pada abad kini. Sukan tersebut ialah lumba kereta kuda atau chariot racing. Sukan ini dianjurkan oleh para maharaja bagi menaikkan kepopulariti para pahlawan penunggang kereta kuda. Kemudian sukan ini digemari ramai mendahului dari sukan gladiator, sehingga sukan ini dijadikan sebagai sukan kebangsaan.

Namun begitu, perlumbaan yang dianjurkan tanpa kebenaran maharaja akan dilucutkan jawatan dan juga kewarganegaraan. Hanya maharaja saja yang berkelayakan untuk menganjurkan sukan perlumbaan ini. Rakyat hanya layak untuk menjadi peserta jika mahu menonjolkan kepantasannya menunggang kereta kuda.

Sebelum perlumbaan bermula, para pelumba harus melakukan perarakan suci melalui jalan-jalan menuju ke sebuah arena bernama Circus Maximus, lokasi yang memuatkan seramai 200,000 orang peserta. Kemudian, para peserta akan memperlihatkan kehandalan mereka menunggang kereta kuda di hadapan para penonton.

Lumba kereta kuda sebenarnya diibaratkan sebagai ‘lumba kereta kuno’. Peserta harus berlumba sesama sendiri di atas landasan yang penuh dengan cabaran, sehingga mencapai penamatnya. Insiden sehingga menyebabkan kereta kuda rosak dan penunggangnya mati dipijak kuda adalah kebiasaan dalam sukan ini. Maka, tidak hairan sukan sebegini lebih popular dari sukan gladiator kerana keterujaan penonton melihat pelumba menunggang pantas lebih tinggi dari menonton gladiator bertarung.

Walau bagaimanapun, perlumbaan kereta kuda Rom tidak lari dari perjudian. Sudah menjadi kebiasaan ramai penonton tidak kira rakyat dan para elit bertaruh sejumlah wang demi memastikan ‘kuda’ mereka memenangi perlumbaan. Jumlah wang yang dimenangi biasanya diberikan sebahagian kepada peserta sebagai imbuhan.

Sukan lumba kereta juga mampu menjadikan peserta sebagai orang terkaya dalam hidupnya. Contohnya ialah pelumba bernama Gaius Appuleius Diocles. Gaius ialah pelumba yang telah berkecimpung dalam sukan ini selama 24 tahun. Selain banyak kali terselamat dari menjadi ‘mangsa’ di landasan, beliau memperoleh pendapatan 5 kali ganda dari gaji ahli gabenor Rom, sampai ke tahap kekayaan beliau mampu menampung seluruh warga Rom dalam setahun!

Gaius Appuleius Diocles dilahirkan pada tahun 104 Masihi di kota Lamecum, wilayah Lusitania yang terletak di semenanjung Iberia, lebih tepat di Portugal. Beliau pertama kali menyertai perlumbaan kereta kuda Rom pada umur 18 tahun di Ilerda (Catalonia). Beliau begitu pantas menaikkan reputasi sehingga dirinya digelar sebagai ‘legasi besar’ dalam dunia perlumbaan itu.

Kekayaan Gaius dapati bukanlah dari tajaan beberapa pihak dan juga hasil perjudian, Beliau dapati pendapatan sebegitu hasil dari kemenangannya sebanyak 1,462 buah perlumbaan. Boleh dikatakan Gaius bersih dari segala wang yang bukan dari titik peluh beliau. Pada umur 42 tahun, Gaius bersara dari sukan lumba kereta kuda kemudian menjalani kehidupan bersama keluarga di perkampungan Itali.

Sehingga kini, Gaius tercatat sebagai atlet kuno terkaya dunia yang tidak ada sesiapa lagi mampu menandingi kekayaannya berjumlah 15 billion dolar.

Kalau anda berminat dengan artikel sejarah Rom seperti ini, kami nak cadangkan pembelian judul siri Kitab Tamadun kami iaitu KITAB TAMADUN ROM. Jemput beli di Shopee kami: https://shopee.com.my/thepatriotsasia

RUJUKAN:

Patrick J. Kiger. 31 March 2022. Chariot Racing: Ancient Rome’s Most Popular, Most Dangerous Sport. History Channel.

Gillan, J. 26 May 2022. Top Roman Charioteer Was Worth More than Cristiano Ronaldo! Ancient Origins.


Bagaimana China Menemui Kain Sutera?

Leizu, atau juga dikenali sebagai Cikpuan His Ling Shih, merupakan satu figura legenda dalam sejarah China yang didakwa bertanggungjawab menemui sutera dan mencipta alat tenun sutera. Tanpa dapat dinafikan, sutera merupakan salah satu keluaran China purba yang paling penting, sekaligus banyak menyumbang kepada kekayaan dan kemewahannya.

Malahan, bersama barang dagangan mewah yang lain, sutera juga dieksport dari China ke negara-negara jauh (antara yang paling utama ialah Empayar Rom) melalui Jalan Sutera. Memandangkan perdagangan sutera meraihkan penghasilan yang banyak buat masyarakat China purba, maka mereka bersepakat mahu menyembunyikan ilmu menghasilkan sutera.

RAHSIA PENGHASILAN SUTERA

Walaupun penghasilan sutera disimpan sebagai satu ‘rahsia negara’ dan dimonopoli oleh masyarakat China purba buat tempoh yang agak lama, ilmu ini kemudiannya terbocor juga ke wilayah luar China. Misalnya, ilmu menternak ulat sutera tiba di semenanjung Korea sekitar 200 SM, iaitu ketika pendatang-pendatang China secara bergerombolan berpindah dan menetap di sana.

Namun, ilmu ini mengambil masa selama beberapa kurun sebelum tiba di barat. Di India sebagai contoh, penternakan ulat sutera dilaporkan hanya bermula pada tahun 300 M. Salah satu kisah yang paling masyhur berkenaan penyeludupan ilmu berharga ini boleh ditemui dalam History of the Wars, karya Procopius.

PENGHASILAN SUTERA JUSTINIAN

Menurut hikayat tersebut, Maharaja Justinian pernah dikunjungi oleh beberapa orang sami dari India. Sami-sami ini melontarkan janji kepada Justinian bahawa mereka akan menyediakan bahan-bahan mentah yang diperlukan bagi menghasilkan sutera. Hal ini supaya empayar Rom tidak lagi bergantung harap pada Parsi (yang merupakan musuh Byzantine) untuk mendapatkan bekalan sutera.  Bagi memenuhi janji tersebut, sami-sami itu pun pulang ke ‘Serinda’ (sebuah kawasan di utara India yang dipercayai sebagai China) dan menyeludup telur-telur sutera yang ditutup dengan najis lalu menyerahkannya kepada maharaja.

Andai kisah yang diceritakan oleh Procopius ini benar-benar berlaku, maka Byzantine mula mengetahui kaedah penghasilan sutera sekitar kurun ke-6 M. Pun begitu, masyarakat China sendiri telah pun menghasilkannya sejak berkurun-kurun lamanya. Menurut bukti arkeologi, sutera dihasilkan di China setidak-tidaknya seawal zaman Longshan (3500-2000SM) dan sekitar masa ini jugalah ulat sutera, Bombyx mori  dijinakkan dari ulat sutera liar, Bombyx mandarina.

PENEMUAN SUTERA

Sutera dihasilkan daripada serat-serat yang dikeluarkan oleh ulat sutera (air liur ulat sutera), ketika ia membentuk kepompong bagi mengubah bentuknya menjadi dewasa. Setelah disimpan dalam suasana yang hangat dan kering selama lapan atau sembilan hari, kepompong ini pun sedia untuk dileraikan. Sebelum itu, pupa-pupa yang ada di dalamnya terlebih dahulu perlu dibunuh agar kepompong dapat diwap atau dibakar.

Kemudian, kepompong itu akan dicelup ke dalam air panas untuk meleraikan kawat-kawat halus yang tersimpul ketat sekaligus membentuk gulungan. Antara lima atau empat kawat-kawat halus ini lalu dipintal bagi menghasilkan satu benang. Benang-benang sutera inilah yang akhirnya digunakan bagi menenun pakaian.

Mungkin, kebarangkalian untuk kita ketahui secara pasti bagaimana sutera ditemui buat kali pertama hampir tiada. Menurut masyarakat China, sama seperti penemuan-penemuan lain, penemuan berkaitan sutera dilakukan secara tidak sengaja. Watak utama dalam penemuan sutera ini ialah Leizu, isteri kepada Maharaja Kuning si pemerintah legenda China yang hidup pada milenium ke-3 SM.

Dalam salah satu versi bagi kisah ini, Leizu diceritakan menyentuh sebahagian kepompong ulat sutera dengan jarinya sekaligus mengakibatkan kawat-kawat halusnya terlerai. Beliau kemudian melilit kawat-kawat itu tadi di jarinya.  Setelah mendapati bahawa kepompong itu dibuat oleh ulat sutera, maka sutera pun ditemui.

Dalam versi lain pula, Leizu diceritakan menemui beberapa ekor ulat sutera sedang memakan daun pokok mulberi dan memintal kepompong. Beliau mengutip kepompong tersebut dan pergi meminum teh. Ketika sedang menghirup teh, Leizu secara tidak sengaja terjatuhkan kepompong itu tadi ke dalam cawan. Haba daripada cawan itu mengakibatkan kawat-kawat kepompong terlerai, sekaligus Leizu pun menyedari bahawa kepompong itu boleh dileraikan untuk menghasilkan benang.

Sebagai pengetahuan sampingan, penemuan teh lazim dikaitkan dengan Shennong di mana situasinya juga agak serupa, iaitu daun teh (dari ranting teh yang sedang beliau bakar) terjatuh ke dalam periuk air yang sedang mendidih.

Setelah berhasil menemukan sutera, Leizu kemudian memujuk Maharaja Kuning agar mengurniakannya ladang yang dipenuhi pokok mulberi agar beliau dapat menternak ulat sutera. Selain penemuan sutera, Leizu juga dipercayai mencipta alat tenun sutera, iaitu alat yang digunakan bagi memintal kawat-kawat sutera menjadi benang bagi menghasilkan kain sutera.

Benar ataupun tidak Leizu memainkan peranan dalam penemuan sutera China, fabrik mewah itu sememangnya berhasil mengangkat nama negara tersebut ke persada dunia.

TERJEMAHAN:

Wu Mingren. (5 Mac 2016). The Legend of Leizu and the Origins of Luxurious Chinese Silk. Ancient Origins. https://www.ancient-origins.net/history/legend-leizu-and-origins-luxurious-chinese-silk-005475


‘Penis’ Bertaburan Di Pantai California?

Pada 6 Disember 2019, suatu kejadian aneh berlaku di Pantai Drakes, California iaitu beribu-ribu batang aneh berwarna kemerah-merahan, panjangnya 50 cm, berbentuk seakan-akan kemaluan lelaki bertaburan sepanjang 2 batu di pantai tersebut.

Saksi yang melihat kejadian aneh itu adalah penduduk kawasan pantai bernama David Ford. Dia mengakui memang banyak ‘penis’ tersebut bertaburan dan sepanjang dia berjalan menyaksikan fenomena aneh itu, terdapat banyak burung pantai seagull menjamah ‘penis’ tersebut, seperti durian runtuh bagi burung tersebut sehingga kekenyangan.

Persoalan pun timbul, apakah ‘penis’ tersebut? Mengapa ia begitu banyak terdampar di kawasan pantai? David Ford ajukan pertanyaan ini kepada para saintis yang bekerja di syarikat penerbitan majalah sains Bay Nature.

Sebenarnya, ‘penis’ tersebut adalah salah satu spesis cacing span bernama Fat Innkeeper Worm (nama saintifik: Urechis caupo) atau nama popularnya adalah Penis Fish. Sebabnya kita tahulah, bentuk cacing ini pun macam bentuk kemaluan lelaki.

Dalam bidang taxanomi, cacing ini tidak sekeluarga dengan cacing tanah kerana ia termasuk dalam kelas Polychaeta, sama kumpulan dengan spesis lintah laut. Habitat spesis ini terdapat di Amerika Utara terutamanya California. Ia tinggal di kawasan cetek pinggiran pantai dan hanya menjalani hidup berdiam di terowong bentuk U yang haiwan ini korek.

Di mulut terowong, cacing ini menggunakan lebihan lendir di badannya membina ‘perangkap lendir’ untuk memerangkap sebarang organisma kecil yang masuk ke lubang tersebut. Beberapa minit kemudian, cacing ini pergi ke mulut terowong dan menghisap ‘perangkap’ tersebut bersama organisma yang terperangkap. Aktiviti ini berulang selagi mana cacing ini hidup.

Jika Penis Fish ini hanya hidup di dalam terowong, kenapa ia bertebaran keluar di pantai tersebut? Pada bulan Disember ini, Fenomena El-Nino berlaku dan ribut petir melanda perairan California sehingga ombak yang menghempas Drakes Beach ini mampu membongkar pasir-pasir pantai tersebut. Kerana kekuatan ombak ini, cacing-cacing yang sekian lama menetap di dalam tanah terkeluar dan sekaligus menjadi jamuan terbesar burung seagull.

Di Asia, terdapat spesis Penis Fish bernama Urechis unicinctus yang hidup di Teluk Bohai, China, perairan Semenanjung Korea dan Jepun. Orang Korea menjadikan Penis Fish sebagai jamuan hoe iaitu Penis Fish yang dimakan mentah bersama garam dan minyak bijan atau sos gochujang. Manakala di China, ia ditumis bersama sayuran. Penis Fish juga mereka keringkan dan hancurkan untuk menjadi serbuk umami.

RUJUKAN:

Light, Sol Felty (2007). The Light and Smith Manual: Intertidal Invertebrates from Central California to Oregon. University of California Press. p. 25.

Gander, Kashmira (13 December 2019). “Thousands of Bizarre Throbbing ‘Penis Fish’ Wash Up on California Beach After Storm”. Newsweek. Retrieved 13 December 2019.

Parr, Ivan (10 December 2019). “Naturally, 2019 Closes with Thousands of 10-Inch Pulsing “Penis Fish” Stranded on a California Beach”. Bay Nature. Retrieved 13 December 2019.

Walls, Jerry G. (1982). Encyclopedia of Marine Invertebrates. TFH Publications. pp. 262–267.


Membetulkan Berita Harian Dan Persepsi Harga Minyak Jatuh

Apabila Berita Harian mengeluarkan berita “minyak turun untuk hari keempat” maka berpusu-pusu lah mengeluarkan makian yang harga pasaran minyak dunia jatuh tetapi sebaliknya terjadi iaitu harga minyak Malaysia naik untuk minggu ini. Ini antara salah faham yang paling ketara masyarakat awam dalam memahami pengiraan harga minyak. Untuk melihat bagaimana reaksi awam terhadap berita ini boleh pergi ke page facebook Berita Harian untuk rujukan semua.

1. Apa yang dipaparkan oleh Berita Harian adalah harga pasaran minyak mentah (crude oil) rujukan West Texas Intermediate (WTI) dan juga Brent, tetapi pengiraan harga minyak runcit tempatan adalah berdasarkan refined oil dan kita merujuk kepada harga pasaran MOPS.

2. Betul ada hubungan secara tidak langsung harga minyak kita dengan harga pasaran crude oil WTI atau Brent kerana refined oil juga terhasil dari crude oil tetapi dengan harga pasaran minyak mentah hari ini turun, adakah hari ini juga harga minyak Malaysia akan turun? Pengiraan untuk harga minyak telah ditetapkan secara mingguan maka harga runcit minyak untuk minggu ini adalah berdasarkan harga pasaran minggu lepas.

3. Dibawah ini pula berita dari BH yang mengkhabarkan tentang kenaikan harga minyak mentah dunia pada 9 Nov iaitu pada minggu lepas dan ia menunjukkan harga minyak mentah mengalami kenaikan ke tahap yang tertinggi untuk 2 tahun ini iaitu semenjak Julai 2015. Ianya hasil sentimen kerjasama yang berterusan diantara OPEC dan Russia yang telah membataskan hasil pengeluaran minyak mentah sebanyak 1.8 juta barrel sehari sejak awal tahun 2017 ini.

Salah faham yang kedua adalah apabila ada yang bijak pandai cuba untuk membuat kiraan kos pengeluaran minyak mentah (crude oil) + kos minyak ditapis (refined oil) = harga runcit minyak Malaysia. Begini kiraannya;

1. Kos pengeluaran minyak Petronas tiada pertalian secara langsung dengan harga minyak runcit Malaysia kerana pengeluaran minyak mentah (crude oil) oleh Petronas adalah untuk pasaran luar dan minyak untuk kegunaan runcit dalam negara pula di import dari luar dan minyak yang di import dari luar itu adalah refined oil. Minyak mentah kita (digelar Tapis) adalah antara yang paling berkualiti di dunia kerana mempunyai kandungan peratusan sulfur yang sangat rendah.

2. Minyak yang kita import dari luar itu adalah “refined oil” (minyak yang telah ditapis) maka harga minyak runcit adalah berdasarkan harga pasaran refined oil (MOPS) dan bukan kiraan harga crude oil + kos tapis = terus dapat harga runcit minyak Malaysia. Harga kos crude oil yang di guna pakai ni pun tak di beritahu samada Brent ataupun WTI.

3. Di dalam perkiraan ini juga tidak disertakan kos pengangkutan, bukannya petik jari minyak terus di angkut ke dalam tangki simpanan pam minyak dan ia memerlukan pengangkutan dan semua itu memerlukan kos. Bagaimana pula dengan kos operasi stesen minyak? Adakah semua ini percuma?

4. Seperti dalam pengiraan diatas, adakah proses penapisan minyak mentah setong/159 liter akan mengeluarkan hasil sebanyak setong/159 liter juga selepas minyak ditapis? Itu pembaca boleh buat penilaian sendiri. =)

Disini saya sertakan sekali pola naik dan turun harga pasaran MOPS95 terkini, insyallah jika pola penurunan ini BERTERUSAN kita akan menikmati penurunan harga minyak untuk minggu depan. Saya tekankan lagi iaitu penurunan BERTERUSAN kerana saya bukan nujum pak belalang untuk tahu berapa harga pasaran MOPS untuk baki sehingga hari Rabu minggu depan.

Saya juga pernah mengeluarkan satu artikel mengenai bagaimana untuk membuat pengiraan harga runcit minyak terutama sekali RON95 secara terperinci, pautannya ada disini;

Harap dengan serba sedikit penerangan diatas dapat merungkai salah faham awam terhadap pengiraan harga minyak runcit Malaysia. Selamat menilai semua.


Apa Nak Buat Kalau Tercekik Tulang Ikan?

“Doktor, tekak saya ada tulang ikan! Dah cuba telan pisang, dah cuba teguk air banyak-banyak, tapi tak masih lekat dekat tekak.”

Antara kes yang lazim di klinik adalah tercucuk tulang ikan di tekak. Kadang-kadang tulangnya besar bukan main. Kadang-kadang cari tak jumpa pun tulangnya.

Lazimnya pesakit boleh tunjuk dengan jari di mana tulang ikan itu tercucuk, tapi tak boleh nak ditarik keluar kerana berada agak dalam dan tidak sampai dicapai capai dengan jari.

Paling biasa, tercucuk di tonsil, tonsillar pillar, dan dinding tekak. Jika di kawasan disebutkan ini, doktor boleh nampak jika memeriksa dengan bantuan lampu suluh dan kayu penekan lidah.

Jika doktor boleh nampak, maka doktor boleh mencabut ya keluar dengan bantuan ubat semburan untuk kebaskan tekak, dan pengepit yang sesuai.

Jika doktor tidak dapat mencari tulang berkenaan, mungkin tulang itu telah tercabut keluar tetapi pesakit masih merasakan seperti tulang itu masih tercucuk kerana bekas luka tusukan berasa sakit.

Umumnya, jika tulang telah tercabut dari tekak, rasa sakit dan tidak selesa ini akan hilang dalam masa 24-48 jam. Jika rasa sakit itu lebih daripada 48 jam, maka kena pergi hospital.
Ini kerana ada kemungkinan tulang itu berada pada kawasan pangkal lidah, atau di bahagian yang lebih jauh ke dalam.

Ini memerlukan pemeriksaan lanjut di hospital. Tulang tertusuk di salur penghadaman atau pernafasan yang dibiarkan, boleh mendatangkan komplikasi lain seperti, jangkitan kuman, kebocoran salur penghadaman, dan sebagainya.

Antara pemeriksaan yang dilakukan di hospital adalah x-ray, nasopharyngoscopy (tiub teropong yang dimasukkan melalui hidung untuk melihat tekak), serta MRI. Pemeriksaan ini dapat memastikan kewujudan tulang ikan di tekak dan mengenal pasti keberadaannya.

Jika ada, tulang ikan akan di keluar menggunakan nasopharyngocope. Apapun, mencegah lebih baik daripada merawat. Jadi saya nak kongsi beberapa amalan untuk kurangkan
kebarangkalian tertusuk tulang ikan di tekak.

1. Makan ikan menggunakan tangan. Menurut kajian, jika makan dengan sudu, garfu atau chopstick, lagi tinggi risiko tertusuk tulang.

2. Cuil isi ikan dan kemudian tekan dengan jari untuk pastikan tiada tulang, sebelum menyuap ke dalam mulut.

3. Elakkan hirup sup ikan dari mangkuk tanpa memeriksa dahulu ada tulang ikan di dalam mangkuk itu atau tidak./

4. Elakkan makan ikan terlalu cepat. Hati-hati dan nikmatinya perlahan-lahan. Tak usah juga makan sambil berborak dan gelak sakan.

5. Kalau tak mahu ikuti amalan di atas, makan sahaja fillet ikan (ikan yang telah disiang dan dibuang tulangnya sebelum dimasak). Hehe.

Semoga bermanfaat!

Dr. Kamarul Ariffin Nor Sadan
Peminat Ikan


A Taxi Driver: Kisah Wira Tak Didendang Di Sebalik Sejarah Korea Selatan

Filem yang secara peribadinya saya letakkan dalam rate agak tinggi di antara filem Korea. Rotten Tomato pun letakkan rate 96%.

Kita tahu Korea Selatan ni banyak naskah filem yang sangat bagus walau apa sahaja genrenya.

Tak kisah ke kau minat Kpop ke tak, tetap ramai bukan peminat Kpop yang merupakan peminat Kmovies mahupun Kdrama.

Berbalik kepada filem A Taxi Driver ini, Filem ini ditonton lebih 12 juta penonton dan dicalonkan dalam Anugerah Academy Award untuk kategori Filem Asing Terbaik. Filem ini memenangi pelbagai anugerah.

Filem ini menemui peminat di layar perak pada Ogos 2017.

Ianya adalah berdasarkan kisah benar tentang seorang pemandu teksi yang hidup pada era 80-an di Korea Selatan.

Ia adalah satu filem yang akan menyentuh hati kerana Kim Man Seob (lakonan Song Kang Ho) seorang ayah tunggal yang membesarkan puterinya.

Berlatarkan era 80-an di mana para mahasiswa bangkit menentang pemerintahan tentera. Banyak sekali protes dan tunjuk perasaan dilakukan di Korea Selatan pada ketika itu.

Saya sangat kagum dengan produksi filem ini dalam memperincikan latar masa dan tempat filem ini.

Tahun 80-an dipaparkan dengan sebaik mungkin. Daripada benda besar, latar bangunan sehinggalah ke benda paling kecil seperti pinggan mangkuk dan sebagainya.

Selepas itu, pemilihan perspektif sudut pandangan dari kaca mata seorang pemandu teksi tentang peristiwa besar dalam sejarah Korea Selatan juga sangat menarik.

Kim Man Seob adalah pemandu teksi di Seoul yang berhadapan dengan masalah kewangan. Beliau perlu mencari wang untuk bayar rumah sewanya.

Dia ada anak perempuan berusia 11 tahun. Namun kecilnya sudah sangat pandai berdikari dan boleh memasak untuk mereka berdua. Isterinya sudah lama meninggal dunia.

Kim Man Seob sangat tak suka dengan mahasiswa yang pergi ke jalanraya dan tunjuk perasaan ini. Perkara yang selalu meroyan sendirian menyuruh bebudak ni pergi ke Arab.

Kerana menurutnya, apabila berada di sana, baru mereka tahu negara mereka itu sangat baik.

Itu pandangan Kim yang belum ada empati dari sudut yang sebelah lagi. Beliau tidak kisah akan pandangan dan tak nak tahu langsung, apa benda yang ‘budak-budak’ ni nak perjuangkan.

Di matanya, setiap siri demonstrasi itu adalah menyusahkan hidup orang sepertinya. Namun dia terpaksa hadap.

Dia sangat benci dengan pelajar universiti yang sibuk dengan tunjuk perasaan. Sebab lainnya pula adalah, rapat umum seperti itu akan membuatkan pendapatan mereka pemandu teksi terjejas.

Pada satu hari, hidup dia akan berubah sebaik sahaja dia ‘hijack’ penumpang teksi lain.  Kim adalah seorang ayah yang sedang tersepit.

Dia terpaksa mengambil apa sahaja peluang di hadapan matanya. Dia ingatkan penumpang beliau kali ni adalah penumpang biasa.

Namun beliau silap. Itu ialah Jerman, Jurgen Hinzpeter / Peter (Lakonan Thomas Kretschmann). Seorang wartawan yang sudah lama bertugas di Jepun.

Peter mahu menyeludup masuk ke wilayah yang sedang dalam darurat iaitu Gwangju.

Masalahnya, orang Korea Selatan sendiri ramai yang tidak tahu keadaan sebenar di sana kerana media ditapis, berita tv berat sebelah. Ini termasuk Kim.

Kim mengambil sahaja tugasan itu tanpa tahupun apa yang telah diminta penumpang kepada pemandu teksi yang asal tadi.

Ini kerana Kim mahu membayar tunggakan sewa rumahnya yang sudah mencecah 100,000 won.

Tugasannya adalah, menghantar Peter ke Gwangju dan kemudian kembali semula ke Seoul untuk ke lapangan terbang. Tugasan biasa seorang pemandu teksi.

Ketika sedang menuju masuk ke Gwangju dia terkejut, semua jalan masuk ditutup.

Kim mendapat tahu tadi rupa-rupanya Peter merupakan seorang wartawan. Pada saat itu dia tahu mereka dalam masalah jika kena tangkap ini kerana, kerajaan melarang sebarang liputan dari Gwangju termasuk pengamal media tempatan.

Bukan senang nak masuk ke sana. Namun Kim sentiasa berpegang kepada prinsip: “Seorang pemandu perlu memastikan penumpang mereka sampai ke destinasi”

Itu adalah prinsip hidup beliau. Setelah tiba di Gwangju, Kim melihat bandar itu sedang rosak teruk. Para pelajar menjadi antara yang paling di hadapan dalam protes ke atas junta tentera.

Mereka menuntut demokrasi.

Kim dan Jurgen sangat sukar berkomunikasi. Kerana Kim tidak pandai berbahasa Inggeris. Banyak juga babak lucu ketika mereka cuba berkomunikasi.

Humor seperti ini adalah perkara yang biasa kita tengok dalam filem Korea Selatan, bagi meredakan sedikit emosi.

Jurgen Hinzpeter merakamkan setiap kejadian dan temu ramah secara senyap dan mengelak kantoi dengan tentera serta polis.

Anda bayangkan, ketika itu mana ada kamera saiz poket ataupun saiz kecil boleh klip kat badan. Itupun satu hal nak sembunyikannya.

Kim kemudian mendapatkan jawapan kenapa orang di sana berjuang. Kenapa seorang pelajar universiti sanggup keluar daripada zon selesa dan turun ke jalanan. Kenapa mak cik, pak cik, atuk, dan nenek pun nak ikut sekali dalam tunjuk perasaan, dan merestui anak remaja mereka?

Kim akhirnya semakin berkonflik dalaman dan dia memutuskan untuk pulang ke rumahnya. Meninggalkan Jurgen. Ini semua kerana janjinya kepada anaknya. Selepas itu, dia sudah terlalu lama membiarkan anaknya bersendirian di rumah.

Kim keluar daripada Gwangju dan makan di satu kedai. Di sana dia mendengar orang bercerita tentang sikap pelajar yang samseng dan menyerang tentera menyebabkan ramai tentera cedera.

Ia sangat berbeza dengan apa yang Kim saksikan sendiri di mana, para pelajar dan orang awam dipukul, ditembak, diterajang. diseret dan dibunuh, tak kira lelaki dan perempuan.

Kim ada satu rasa sentimental dengan orang Gwangju yang murah senyuman dan sangat baik dengan dia.

Kim sekali lagi berkonflik dalaman dengan dirinya sendiri. Mana keutamaannya kini? Peranan beliau sebagai ayah?

Ataupun peranannya sebagai seorang pemandu teksi yang baru sahaja meninggalkan salah seorang penumpang yang boleh memberikan harapan kepada rakyat Gwangju.

Filem ini mengketengahkan isu yang sangat besar iaitu kebangkitan sosio-politik di Korea Selatan.

Anda jangan risau. Walaupun filem ini menceritakan tentang konflik dan ketenangan politik, ianya disampaikan berdasarkan kacamata seorang pemandu teksi. Jadi anda akan senang nak faham.

Penonton akan terbuai dengan emosi ‘roller coaster’ apabila Kim dan Hinzpeter membawa anda bersama dalam ‘trip’ mereka.

Korang kena ikut mereka sekali. Kerana filem ini memang digerakkan berdasarkan watak Kim Man Seob.

Selain itu ia juga menyentuh isu tanggungjawab anda dalam pekerjaan. Jika anda wartawan, wartawan jenis apa diri anda itu? Jika anda pemandu teksi, anda jenis yang macamana?

Dari sudut kekeluargaan, anda akan mendapati, tiada orang lain yang anda lebih percayai akan menyokong anda, walau apa sahaja anda buat, selain daripada ahli keluarga sendiri.

Itulah keyakinan Kim kepada anaknya. Walaupun dia tahu dia sedang buat benda bodoh dilakukan seorang ayah ataupun sedang dalam dilema. Namun dia yakin anak kecilnya itu akan faham dan bertahan deminya.

Korang layan la filem ni. Disampaikan dengan cara sinematografi Korea Selatan. Pengakhiran dia sarat dengan nilai sentimental.

Artikel ini juga boleh dibaca di portal Axello.